Куфр ва залолат\nҲозир биз «Қишлоқ эгалари» номли қисса билан бирга яшаймиз? Бу сизлар учун ғаройиб ном-а? Бундан олдин ҳеч эшитмагансиз? Шундай эмасми? Бу номдаги қиссани билиб олгунча сизлар билан бирга бўламан, бундан биз қимматбаҳо фойдали бўлган дарсларни оламиз. «Қишлоқ эгалари» номли қавм Аллоҳ гўзал яхшиликлар ва яхши неъматлар билан неъматлантирган шаҳарда яшагандилар, улар Аллоҳ азза ва жалладан узоқлашдилар, бу неъматларга қодир бўлган Зотни танимадилар. Бу барча яхшиликларни берган Зотни ҳам билмадилар, мана шундай ҳолатда улар Аллоҳни қўйиб бир неча хил илоҳларни танлаб олдилар, осмонлар ва ернинг Роббиси бўлган ҳақиқий Илоҳни тарк қилдилар, Аллоҳнинг якка Ўзигина ибодат қилишлик, илоҳ қилиб олишлик ва раббонийликка ҳақли бўлган Зот бўлишига қарамай улар куфр ва залолатда яшадилар.\nБиз ушбу қиссани Аллоҳ азза ва жалла бизларга Қуръони Каримда ҳикоя қилгани каби бошлаймиз, Аллоҳ таоло деди: «Сен уларга пайғамбарлар шаҳар аҳолисига келган пайтни мисол қилиб келтир».\n(Бу шаҳар қайси шаҳар экани, қайси пайғамбарлар келгани ҳақида Қуръони Каримда ва саҳиҳ ҳадисларда очиқ-ойдин маълумотлар йўқ. Демак,бу оятни шу ҳолича қабул қилган маъқул.)\n14. «Ўшанда Биз уларга иккитани юборган эдик, улар икковларини ёлғончига чиқардилар». Мана шу қиссанинг бошланишидир, ояти карима бизларга шуни маълум қиладики, Аллоҳ таоло қишлоқ эгаларини уларни ҳақиқат йўлига ва тўғри йўлга бошловчи кишиларни юбормай ташлаб қўймади, бу эса биз билганимиздек, Аллоҳнинг раҳматидир, Аллоҳ таоло бандаларига раҳмлидир, ҳеч зулм қилмайди, уларни куфрларида ва залолатларида ташлаб қўймайди, уларга набийлар ва пайғамбарларни юборади, агар куфрни деб бош тортсалар, Аллоҳ улардан қасос олади ва уларни азоблайди.\nБу қишлоқ эгаларининг бир нечта пайғамбарлар билан қиссалари мавжуддир, улар ҳам бошқалари каби кофирлардандир, Аллоҳ уларга зулм қилмади, бу икки пайғамбарни Аллоҳ уларни ҳидоят қилиб ботилдан ҳақни ажратиб беришлари ва нуру зиё ҳамда тўғри йўлни ўз ичига олган саҳиҳ бўлган динга қўлларидан ушлаб етаклашлари учун қишлоқ эгаларига элчи қилиб юборди. Аллоҳ таоло айтади: « Биз уларга иккитани юборган эдик». Ёки: икки пайғамбарни, «Улар икковларини ёлғончига чиқардилар» ёки: уларга куфр келтирдилар, икки пайғамбар (алайҳимассалом)нинг Роббилари бўлган Аллоҳга иймон келтирмадилар, балки ўзларининг куфрлари, залолатлари ва шайтоннинг ҳийлаларига эргашишни давом эттирдилар, шу ерда Аллоҳ айтганидек: «Биз учинчи билан қувватладик» ёки: Аллоҳ уларнинг ҳидоятлари учун (яъни уларни ҳидоят қилиш учун) яна учинчи пайғамбарни ҳам юборди.\nАлбатта, биз пайғамбарлармиз\nЭлчилар ва пайғамбарларнинг одатларига кўра, улар Аллоҳ уларга ато этган илм ва ҳикматда ҳеч бахиллик қилмасдилар, улар одамлардан ҳақиқатни яширмасдилар, балки уларга қийнчилик ва машаққатлар туғдирса ҳам, Аллоҳ буюрган нарсаларни етказардилар. Шунинг учун у икки пайғамбар яна қайтадан чиқдилар, даъватларини янги учинчи пайғамбар билан давом эттирдилар, барчалари мўмин ва рози бўлган ҳолда Исломни етказардилар, ҳар бирлари шундай дер эди: «Эй қавм, мен сизларга Аллоҳнинг элчисиман, эй қавм, албатта, бизлар сизнинг ҳидоятингиз учун (яъни сизларни ҳидоят қилиш учун) келган элчилармиз, эй қавм, иймон келтиринглар, бизлар сиз учун келганмиз, мана бу динимиз ҳақ бўлган диндир, ҳақ йўлда, тўғри йўлда ва ҳидоятда бизга эргашинглар.\nБизни тинч қўйинг\nҚавмнинг яна жавоби нима бўлар экан? «Улар: «Сиз бизга ўхшаган башардан бошқа нарса эмассиз. Роҳман ҳеч нарса нозил қилгани йўқ. Сизлар фақат ёлғон сўзламоқдасиз, холос», дедилар». Уларга ҳурматли пайғамбарлар нима деб жавоб бердилар? «Улар: «Роббимиз билади. Албатта, биз сизларга юборилган пайғамбарлармиз.\n17. Бизнинг зиммамизда очиқ-ойдан етказишдан бошқа нарса йўқ», дедилар». Лекин қавм ҳақ сўз ва иймондан юз ўгирдилар, пайғамбарларга бу ишларини етказишдан узоқлашишни буюрдилар, ундай бўлмаса уларга қавмдан азоб етишини айтдилар, ўз қўллари билан ўзларига душман ясаб олардилар, энг афзал йўл эса бузғунчи бўлган кофирларни тинч қўйиб пайғамбарлар Аллоҳга даъват қилишни тарк қилишлар эди.\nАлбатта, сизлар исрофчисизлар\nҚишлоқ эгалари адоватлари, куфрлари ва залолатларида давом этдилар, ҳурматли пайғамбарларга ўзларининг хунук жавобларини давом эттирдилар. Лекин пайғамбарлар ноумид бўлмадилар, балки уларнинг иймонлари ортиб борарди, улар мушриклар ва жоҳилларнинг азиятларини кўтара олдилар, мана шундай қилиб пайғамбарлар азият ва озорларни рад қилиб шундай дердилар: «Албатта, бу юз ўгиришингиз сизларга яхшилик олиб келмайди, балки ким азобга лойиқ эканини билиб оласизлар, ким Аллоҳниг азобига етишини биласизлар, ўшанда пайғамбарларнинг сўзлари ва Аллоҳнинг азоби ҳақ эканини ва Аллоҳ сизларга зулм қилмаганини, балки сизлар ўзларига зулм қиладиган исрофчи қавм эканингизни эслайсизлар.\nШошилиб келган киши\nКунлар ўтарди, қавм эса ўзларининг куфрларида адоват сақлаб Аллоҳ ҳузуридан келган ҳар бир пайғамбарга азият берган ҳолда қолаверардилар, улар ҳақ ва иймонга бўлган адоватлари ва туғёнларида давом этдилар. Эй суюклиларим, шунинг билан бирга пайғамбарлар, мен сизларга эслатганимдек, даъватларида қолдилар, Аллоҳ уларга ёрдам берадиган ва даъватларида шаҳид бўлганларидан кейин бўлса ҳам, уларга мадад ҳамда ёрдам қўлини чўзадиганларни келтиришни хоҳларди. Энди нима бўлди экан? («Шаҳар четидан бир киши шошилиб келди») Бу киши узоқдан туриб даъватни эшитди, у Аллоҳ пайғамбарларининг даъватларига шаҳодат келтириш, Аллоҳнинг бирлигига даъват қилишда ёрдам бериш, улар каби амалда, сабр ва фидоийликда бўлиш учун учун қўлларини қўйишга шошилди.\nДаъват ва уни етказиш\nҚавм бу кишини кўрди ва ундан олдин пайғамбарлар такрорлаган ибораларни ундан ҳам эшитдилар. Улар (ҳақ йўлга) қайтиш ва тавба қилишга ҳамда адоват ва азиятларни тўхтатишга буюрарди: «Эй қавмим, юборилган Пайғамбарларга эргашинг!»\n21. «Сиздан ажр-ҳақ сўрамайдиган, ўзлари ҳидоятда бўлган шахсларга эргашинг!»\n(Бу Пайғамбарлар даъватлари учун сиздан ажр-ҳақ сўрамайдилар. Шунинг ўзи ҳам уларнинг ҳақлигига далилдир. Агар даъват туфайли бирор нарсага эришмоқ ниятлари бўлганида, сиздан, албатта, ажр-ҳақ сўрар эдилар . Ёки: «Иймонингизда кеч қолманглар (яъни иймон келтиришни кечиктирманглар), албатта, куфр сизларга фойда бермайди, албатта, пайғамбарлар сизлардан ажр ва мол-дунё талаб қилмайдилар, улар солиҳ бўлган мўмин пайғамбарлардир, сизлардан иймонни хоҳлашади (яъни сизлар иймон келтиришингизни хоҳлашади), уларнинг сўзларини эшитинглар, сизларга келтирган динларида уларга эргашинглар, қани эй қавм, шошилинглар, кеч қолишингиз ўзингиз учун зулмдир. Юборилган Аллоҳнинг пайғамбарларига эргашинглар, сизларнинг ҳидоятингиз учун уларни сизларга юборгандир.\nУлар иймон келтиришлари ва Аллоҳнинг азобини осмондан уларга тушишидан олдин тушунишлари учун шошилиб келган киши уларга насиҳат қилди, одамларни яратган Аллоҳга ибодат қилиш турли хил илоҳларга ибодат қилишдан яхши эканини, агар Аллоҳ бирор кишига зарар беришни ёки фойда беришни хоҳласа, у бунга Қодирлигини, аммо тошдан бўлган илоҳлар эса фойда келтиролмаслиги-ю, зарарни ҳам кетказолмаслигини тушунтирди. Уларга насиҳат қилганидан кейин у киши одамлар олдида иймонини эълон қилди ва деди: «Албатта, мен Роббингизга иймон келтирдим. Бас, мени тинглангиз», сўнгра бу даъватчи ҳам шаҳид бўлганидан кейин Жаннат ўз эшикларини очади, қавм Аллоҳнинг раҳмати ва мағфиратини билганларида ... Аллоҳ у иймон келтирганидек Аллоҳга ва пайғамбарларига иймон келтиришлари учун мўмин бўлган бандасини ҳисоб-китоб қилинадиган кундаги неъматлар ва улкан мақомдан узоқлаштирмади.\nЛекин қавм куфр ва азобни танладилар, бу насиҳатлар эса уларнинг зулм ва куфрларини зиёда қилди холос, энди эса Аллоҳ уларга зулм қилмаганини, балки улар ўзларига ўзлари зулм қилганларини билишлари учун уларга азоб ва жазо келди. Булар осмондан келадиган азобнинг аломатлари эди: «Фақат биргина қичқириқдан бошқа нарса бўлмади. Бирдан улар сўниб қолдилар». Биргина қичқириқ, бу ўша азобдир, биргина қичқириқ уларни сўндириб қўйди. Бу қичқириқ нималигини билдингизми? Албатта, у осмондан келган ҳалок қилувчи овоздир, сўнганлар сўзининг маъносини билдингизми? Ёки: улар тирик бўлмаган ҳаракатсиз жуссаларга айландилар, улар тўлиқ ўлимга маҳкум қилиндилар.\nҲозир эса қишлоқ эгалари ҳақидаги билган маълумотларимизни тайёрлаймиз ва уларни Қуръондаги оятлар билан бирга қайтадан тушунишга ҳаракат қиламиз. Албатта, сўзларнинг энг ростгўйи бу Аллоҳ Аъзза ва Жалланинг сўзларидир:\n13. «Сен уларга Пайғамбарлар шаҳар аҳолисига келган пайтни мисол қилиб келтир».\n(Бу шаҳар қайси шаҳар экани, қайси пайғамбарлар келгани ҳақида Қуръони Каримда ва саҳиҳ ҳадисларда очиқ-ойдин маълумотлар йўқ. Демак,бу оятни шу ҳолича қабул қилган маъқул).\n14. «Ўшанда Биз уларга иккитани юборган эдик, улар икковларини ёлғончига чиқардилар. Бас, Биз учинчи билан қувватладик. Шунда: «Албатта, биз сизларга юборилган пайғамбарлармиз», дедилар».\n15. «Улар: «Сиз бизга ўхшаган башардан бошқа нарса эмассиз. Роҳман ҳеч нарса нозил қилгани йўқ. Сизлар фақат ёлғон сўзламоқдасиз, холос», дедилар».\n16. «Улар: «Роббимиз билади. Албатта, биз сизларга юборилган пайғамбарлармиз».\n17. «Бизнинг зиммамизда очиқ-ойдан етказишдан бошқа нарса йўқ», дедилар».\n18. «Улар: «Биз сизлардан бадгумон бўлдик. Агар тўхтамасангиз, албатта, сизни тошбўрон қиламиз ва сизга биздан аламли азоб етади», дедилар».\n19. «Улар: «Бадгумонлигингиз ўзингиз билан. Сизга эслатма берилганигами?! Йўқ! Сиз ўзингиз исрофчи қавмсиз», дедилар».\n20. «Шаҳар четидан бир киши шошилиб келиб: «Эй қавмим, юборилган Пайғамбарларга эргашинг!»\n22. «Менга нима бўлибдики, ўзимни яратган Зотга ибодат қилмайин?! Унгагина қайтарилурсизлар».\nБу ўша қишлоқ эгаларининг қиссаларидир, уларга Аллоҳнинг пайғамбарлари келди ва улар куфр келтирдилар, куфрларида давом этдилар, уларга пайғамбарлар ва Аллоҳга даъват қилувчилардан иборат тўртта шаҳидлар огоҳлантирганидек Аллоҳнинг ҳузуридан азоб келди. Эй укаларим, ҳар бир қиссада кўряпмизки, кофирлар ўз куфрларини узоқ вақт эълон қилсалар ҳам, ҳақиқат доимо ботилдан устун келади, Аллоҳнинг сўзи осмондан, албатта, тушади ва мутакаббир бўлган кофирларга азоб ҳақ бўлади. Аллоҳим! Бизларни Сенинг дийнинггга даъват қилувчилардан ва кофирларнинг азиятларига сабр қилувчилардан қилгин, Сенгга йўлиққанимизда бизлардан рози бўлгин, албатта Сен эшитувчи ва ижобат қилувчисан, дуоларимизнинг охирида оламлар Роббиси бўлган Аллоҳга ҳамд бўлсин.\nСабр ва намоз ила ёрдам сўранг.\nЭй суюклиларим, кўриб турибманки, сизлар чарчадингиз. Бизда эса фақатгина иккита қисса қолди, сабрнинг натижаси, иншааллоҳ, яхши бўлади, суюклилар, бироз дам олиб Аллоҳ таоло учун икки ракъат намоз ўқиб олишингиз учун ҳеч монеълик йўқдир, намоз эса кичик қаҳрамонларга роҳат бағишлайди, сизларни янада кўпроқ сабрли ва тиришқоқ бўлишингиз учун сизда кучли журъат ҳосил қилади. Тасодифни қарангки, келаётган қиссамизда даъватимиз ва ақийдамизда сабрли бўлишга васият қилинади. Бу икки ракъатимизда қайсидир қиссамизда келган оятни ўқишимиз нақадар чиройлидир, бизлар билан сабр қилишдан юз ўгирганларга қанчалар ҳам ёмон-а? Қани, яхшилик ғунчалари, олға! Аллоҳдан сизларни келажагимизга чиройли заҳира қилишлигини сўраб қоламан, сизларнинг баҳорингиз меваларини доимо келиб турадиган қилсин, вассаламу алайкум ва раҳматуллоҳи ва барокатуҳу.


Юртимизда гемодиализ хизматини кўрсатувчи 20 га яқин клиникалар ташкил этилади — Фарғона шифокори\nЖиззахда вилоятнинг сармоявий салоҳиятини ошириш ва тўғридан-тўғри хорижий инвестицияларни жалб этишга бағишланган халқаро форумда АҚШ, Буюк Британия, Германия, Греция, Испания, Россия, Беларусь, Латвия, Туркия, Ҳиндистон, Хитой, Жанубий Корея, Япония, БАА, Исроил, Қозоғистон, Сингапур сингари 28 мамлакатдан 300 га яқин иштирокчи қатнашмоқда. Шунингдек, чет эл дипломатик миссиялари, қатор халқаро молия институтлари, йирик хорижий компаниялар вакиллари ҳам иштирок этишяпти.\nУшбу халқаро инвестицион форум доирасида Ўзбекистон Республикаси Соғлиқни сақлаш вазири Алишер Шадманов ҳамда Германиянинг нуфузли «VAMs GmbH» компанияси раҳбари Исроил Изохов ўртасида ҳамкорлик тўғрисидаги келишув имзоланди. Унга кўра, мамлакатимизда аҳолига нефрологик ва гемодиализ ёрдам соҳасида янги инвестиция лойиҳа амалга оширилади.\nЖумладан, юқоридаги ҳамкорлик доирасида юртимиз соғлиқни сақлаш тизимига хусусий инвестицияларни жалб қилиш, нефрология соҳасида дори-дармон ва фармацевтика маҳсулотлари ишлаб чиқариш учун саноат комплексини яратиш кўзда тутилмоқда. Натижада, мамлакатимиз тиббиёт муассасаларида мавжуд гемодиализ қурилмалари модернизация қилинади ва уларнинг замонавий тиббий жиҳозлар билан тўлиқ таъминлаш ишлари амалга оширилади. Давлат-хусусий сектор ҳамкорлиги тамойиллари бўйича гемодиализ хизматини кўрсатувчи 20 га яқин янги тиббий клиникалар ташкил этилади. Бундан ташқари, 2019 йилда Жиззах шаҳрида туманлараро гемодиализ марказини очиш ҳам режалаштирилган. Шунингдек, гемодиализ учун тиббий материалларни ишлаб чиқарувчи завод қурилади.\nУшбу келишув бўйича 2022 йилгача режалаштирилган инвестиция ҳажми 27 миллион АҚШ долларини ташкил этади.\n← Қувалик шифокор «Келажак бунёдкори» медали билан тақдирланди\nI ва II гуруҳ ногиронлиги бўлган шахсларнинг касалликлар рўйхати ишлаб чиқилди →\nЎзбекистон-Саудия Арабистони: ҳамкорлик янада ривожланади\n22.10.2019 fsh.uz 97\nМалакали тиббий хизмат\n04.12.2015 fsh.uz 656\n02.04.2018 fsh.uz 854\n07.04.2020 fsh.uz 336\n09.11.2019 fsh.uz 277\n23.01.2020 fsh.uz 347\n03.01.2020 fsh.uz 513\n10.08.2019 fsh.uz 1 061\n24.03.2019 fsh.uz 604


Саудия Арабистонида энг йирик банклар бирлашишга рози бўлди\nМолия 12 октябр 2020 31\nСаудия Арабистонининг энг йирик банки Миллий тижорий банки (National Commercial Bank - NCB) ҳамда унинг рақобатчиси Samba Financial бирлашиш тўғрисида келишиб олди. Бу ҳақда РБК хабар бермоқда.\nNCB Samba’нинг ҳар бир акциясига 28,45 риалдан ($7,58) тўлайди. Битим нархи 55,7 млрд. риалга (қарийб $15 млрд.) баҳоланмоқда. Бирлашган компаниянинг 67,4% қисмига NCB акциядорлари, 32,6% қисмига Samba акциядорлари эгалик қилади.\nСаудия банкларининг бирлашиши соҳага доир 2020 йилдаги энг муҳим воқеа бўлди. Янги молиявий гуруҳнинг биргаликдаги активлари 220 млрд. долларга баҳоланмоқда, бу эса уни Форс кўрфазидаги учинчи энг йирик кредиторга айлантиради. Бирлашган ширкатнинг бозор баҳоси $46 млрд.га тенг бўлади, бу эса минтақадаги энг йирик ўйинчи Қатар миллий банки QPSC бозор баҳоси билан таққосланади.\nBloomberg маълумотларига кўра, NCB ва Samba’нинг бирлашиши 2016 йилда Саудия Арабистони валиаҳд шаҳзодаси Муҳаммад ибн Салмон ал-Сауд томонидан эълон қилинган “Vision 2030” миллий дастурининг асосий пунктларидан бири. У мамлакат иқтисодиётини диверсификация қилиш, нефт маҳсулотлари бозорига қарамликни камайтириш ҳамда хизмат кўрсатиш соҳаларини, жумладан туризм, инфратузилма ва дам олишни ривожлантиришдан иборат.\nТаъкидланишича, раҳбари валиаҳд шаҳзода ал-Сауд бўлган Давлат инвестиция фонди ўзининг 37,2% улуши билан бирлашган NCB-Samba гуруҳининг энг йирик акциядори бўлади.\nБирлашган янги компания ҳар йили 800 млн. риал ($213 млн.дан кўпроқ) фойда келтириши кутилмоқда. Битим 2021 йилнинг I чорагида якунланади ва топ менежментнинг ўзгариши билан бирга олиб борилади. Ал-Ғамди гуруҳнинг Бош директори бўлади, Samba’нинг ҳозирги раиси Аммар ал-Худайри бирлашган банкни бошқаради.\nБанклар бирлашуви Форс кўрфази мамлакатлари коронавирус пандемияси ва энергия экспортидан тушадиган даромадларнинг пасайиши туфайли юз бераётган икки томонлама иқтисодий зарба билан ҳам боғлиқ. Бир йил аввал NCB активлари ҳажми бўйича Саудиянинг тўртинчи рақамли банки Riyad Bank билан бирлашишни рад этган эди.\nМай ойида Ар-Риёд ОПEК+ доирасида эришилган келишувга мувофиқ Европа ва Осиёга нефт етказиб беришни 20-30% га қисқартирган эди. Июнь ойида мутахассислар АҚШ бозорида Саудия нефти 35 йиллик минимумни янгилайди, деб башорат қилган эди.\nШу туфайли апрель ойидаги ОПEК + битими Саудия Арабистонига валиаҳд шаҳзоданинг ислоҳотлар сиёсатини давом эттириш учун тўпланган захираларни қисман тежашга имкон беради.


ОХС Пленумининг «Мулк ҳуқуқини тан олиш тўғрисидаги ишларни кўришда қонун ҳужжатларини қўллашнинг айрим масалалари ҳақида» 19.11.2010 йилдаги 220-сон қарорига янги тушунтиришлар киритилди. ОХС Пленумининг 17.06.2016 йилдаги 299-сон қарори билан тегишли ўзгартириш ва қўшимчалар киритилди.\nАгар ишни кўриш жараёнида иморатнинг ўзбошимчалик билан қурилганлиги аниқланса, суд Фуқаролик кодексининг 187-моддасига асосан бундай иморатга мулк ҳуқуқини белгиламайди, ФК 212-моддасининг 4 ва 5-қисмларидаги ҳолатлар бундан мустасно. Бунда судларнинг эътибори ФКнинг 212-моддасида шахс ўзига қарашли бўлган ер участкасида ўзбошимчалик билан қурган иморатга нисбатан мулк ҳуқуқи суд томонидан эътироф этилиши мумкинлиги назарда тутилмаганлигига қаратилади.\nШахс ўзига қарашли бўлмаган ер участкасида ўзбошимчалик билан иморат қурган бўлса, унинг бу иморатга нисбатан мулк ҳуқуқи суд томонидан, башарти мазкур участка шу шахсга қурилган иморат учун белгиланган тартибда бериладиган бўлса, эътироф этилиши мумкин.\nШунингдек иморат қурилган ер участкасининг мулкдори бўлган, унга умрбод мерос сифатида эгалик қилаётган, доимий эгалик қилаётган ва фойдаланаётган шахснинг ҳам ўзбошимчалик билан қурилган иморатга нисбатан мулк ҳуқуқи суд томонидан эътироф этилиши мумкин. Мазкур ҳолатда иморатга бўлган мулк ҳуқуқи тан олинган шахс иморат қурилишини амалга оширган шахсга харажатларини суд томонидан белгиланган миқдорда қоплайди.\nАгар ўзбошимчалик билан қурилган иморат архитектура ва қурилиш нормалари ҳамда қоидаларига жавоб бериши, иморатнинг сақлаб қолиниши бошқа шахсларнинг ҳуқуқлари ва қонун билан қўриқланадиган манфаатларининг бузилишига сабаб бўлмаслиги даъвогар томонидан исботлаб берилса ёки бу ҳолат суд томонидан аниқланса, низоли иморат фуқароларнинг ҳаёти ва соғлиғига хавф туғдирмаслиги масаласига судлар ҳуқуқий баҳо бериши лозим (Қарорнинг 12.4-банди 5-хатбошиси).\nШу тариқа, агар ўзбошимчалик билан қурилган иморат, масалан, санитария-эпидемиология ёки ёнғин хавфсизлиги талабларига ва бошқа талабларга мувофиқ келмаса, судлар мулкка бўлган ҳуқуқни тан олишни рад этишга ҳақлидир.


Қозоғистонда коронавирусга чалинган аёл фарзандли бўлди. Чақалоқдан COVID-19 таҳлили олинган - Daryo\n10:59, 10.04.2020 62818\nҚозоғистонда коронавирусга чалинган аёл фарзандли бўлди. Чақалоқдан COVID-19 таҳлили олинган\nҚозоғистоннинг Қизилўрда вилоятида яшовчи коронавирус билан касалланган ҳомиладор аёлнинг кўзи ёриди, чақалоқдан COVID-19 таҳлили олинган, деб хабар бермоқда «РИА Новости» Фавқулодда вазиятлар бўйича давлат комиссиясининг тезкор штаб-квартирасига таяниб.\nФото: Facebook / Лязат Мейрашевна Актаева\nМамлакат соғлиқни сақлаш вазири ўринбосари Лязат Актаеванинг сўзларига кўра, аёл туғруқхонага тўлиқ ҳомиладорлик даври ва ўткир респиратор вирусли инфекция белгилари билан қабул қилинган. Текширишлар вақтида унинг тана ҳарорати 38,1 гача кўтарилган. COVID-19 таҳлили унда вирус борлигини кўрсатган.\nЛязат Актаеванинг айтишича, чақалоқнинг бўйи 51 сантиметр ва 2,9 килограмм вазн билан туғилган. Боланинг соғлиғи шифокорлар томонидан қониқарли деб баҳоланмоқда, у инкубаторга жойлаштирилган. Онасининг соғлиғини ҳисобга олган ҳолда чақалоқдан ҳам коронавирусга таҳлил олинган, натижаси кутилмоқда. Аёлнинг ўзи эса даволаниш учун юқумли касалликлар стационарига ўтказилган.\nТуғруқ жараёнини ўтказган навбатчи шифокорлар гуруҳи кучайтирилган ҳимоя воситаларидан фойдаланганига қарамай, навбатчиликдан сўнг 2 ҳафталик уй карантинига юборилган.\nАввалроқ Қозоғистонда биринчи марта ҳомиладор аёл коронавирусга чалингани хабар берилганди. У аҳволи ва касаллик қандай кечаётгани ҳақида гапириб берган.\nАйни пайтда дунё бўйича коронавирусга чалинганлар сони 1 миллион 601 минг кишидан ошган. Қозоғистонда касалланганлар сони 802 кишига, Ўзбекистонда эса 624 кишига етди.\nМавзуга доир: Ҳомиладор аёллар коронавирусдан қандай сақланиши керак?\n14:11, 15.03.2020 564748\n09:25, 30.03.2020 306051\n19:56, 05.04.2020 273640\n19:10 Бугун 305\n18:56 Бугун 1171\n18:43 Бугун 1221\n18:31 Бугун 3234\n00:00, 28.05.2020 135615\n16:08, 27.05.2020 116347\n21:57, 27.05.2020 105462\n10:02, 28.05.2020 94161


СИЗ ОНА БЎЛДИНГИЗ...\nФарзанд табиатнинг энг олий неъматидир! Оналик – улуғ бахт! Дилбандингизнинг тўрт мучаси саломат, маънан ва жисмонан соғлом бўлиб улға¬йиши кўкрак сутига ниҳоятда боғлиқдир.\nҚўйида Сизга бермоқчи бўлган кўрсатма ва маслаҳатларимиз зурриёдингизнинг узоқ муддат ва мароқли кўкрак сути билан эмизишингизга ёрдам беради. Унутманг¬ки, болангиз учун она сутидек бебаҳо неъмат йўқ!\nФарзандингиз дунёга келиши биланоқ унга меҳр ила кўкрагингизни тутинг! Бу ҳаракатингиз эмизиш жараёнида рўй бериши мумкин бўлган кўпгина муаммоларни бартараф этади. Туғруқдан кейинги самимий яқин мулоқот жигарбандингиз билан ўртангиздаги бир умрлик энг нозик узвий муносабатларни шакллантиради. Ёдингизда бўлсинки, оғиз сути таркибида мавжуд бўлган моддалар болангизни кўпгина юқумли касалликлардан асрайди.\nФарзандингизни кўкрагингизни тутгунингизга қадар шиша идишдан ёки бошқа усуллар орқали овқатлантиришга йўл қўйманг! Меҳр булоғи аталмиш табиат инъом этган она сути чақалоқнинг ов¬қат ҳазм қилиш тизими табиий ривожланишига ижобий таъсир этишида тиббиётда исбот этилганидан воқиф бў¬линг!\nБолани кўкракка тўғри тутишга одатланинг. Ўзингизга қулай ҳолатни танлаб ўтириб ёки ёнбошлаб эмизишингиз мумкин. Муҳими, сиз ҳам, чақалоғингиз ҳам ўзингизни эркин ва қулай ҳис қилмоғингиз лозим.\nГўдагингизни кўкракка тўғри тутишнинг қуйидаги 4 жиҳатига амал қилинг:\n чақалоқнинг боши ва танаси бир тўғри чизиқда жойлашган бўлиши;\n чақалоқнинг юзи кўкракка қараган, бурни эса кўкрак учи сатҳида жойлашган бўлиши;\n чақалоқни она танасига яқинроқ тутиш;\n янги туғилган чақалоқнинг фақат боши ва елкасини эмас, балки бутун танасини тутиб туриш лозим.\nКўкракка тўғри тутилганда унинг қора қисми ва сўрғичи чақалоқнинг оғзига тўлиқ жойлашиши лозим. Натижада, чақалоқнинг оғзи кўкрак билан тўлиб туради ва сўрганда ҳаво ютмайди.\nФарзандингиз билан бир хонада ёнма-ён бўлишингиз ниҳоятда муҳимдир. Бу муҳитда бир-бирингизга мослашиб, кў¬никмаларингиз осон кечади. Дилбандингизнинг янги-янги чиқараётган ҳаракатларини тез англаб, ўз вақтида эътибор берасиз. Болангиз эҳтиёжига кўра кўкракни истаган вақтида эмиш имкониятига эга бўлади.\nФарзандингиз илиги бутун, бақувват бўлиб улғайиши аввало сизнинг қувончингиз! Шундай экан, чақалоғингиз ҳаётининг дастлабки 6 ойи давомида фақат кўкрак сути билан боқишингиз ғоят катта аҳамият касб этиши эътиборингизда бўлсин. Бу даврда чақалоғингиз сувга эҳтиёж сезмайди. Чунки, она сути таркибининг 87-90 фоизини сув ташкил этади. Агар болага сув берилса, у шу сув ҳажмига тенг миқдорда кўкрак сутини камроқ эмади.\nЧақалоғингиз хоҳишига қа¬раб, истаган пайтида эмизинг. Дилбандингизнинг йиғиси, безовталигига эътиборли бўлинг! Чақалоғингизнинг эмишга бўл¬ган эҳтиёжига ишора бўлувчи ҳолатларни тез ва тўғри илғаб олишга ҳаракат қилинг.\nМасалан, бола уйқусида бошини буриб оғзини очиши, йиғламасдан тилини ҳаракатлантириб кўкракни излагандай бўлиши мумкин.\nЭътиборингизда бўлсин, эмизиш вақти давомийлигини чақалоқнинг ўзи бошқаради. Фарзандингиз тўйиб эммагунича унга халақит берманг. Шошилмасдан гўдагингизнинг истагига кўра ҳаракат қилинг.\nБолангиз биринчи кўкракни эмиб бўлмагунича иккинчи кўк¬ракни тутманг. Чунки, кўкракни тез-тез алмаштириш оқибатида бола кейинги, яъни ёғли сутни эмиб олишга улгурмай қолади. Бунинг олдини олиш учун қуйидаги амалга риоя қилинг: бир кўкракни 2-3 соат давомида бериб, сўнгра иккинчи кўкракни беришни бошлаш лозим.\nБолангизнинг тунда ҳам эмиш имкониятига эга бўлиши ғоятда муҳимлигига аҳамият беринг. Дилбандингиз билан бир ўринда ёнма-ён ётинг! Онанинг ҳиди, нафасини ҳис қилиб ётган гўдак тинч ва тўйиб ухлайди.\nФарзандингизни кўкрак сути билан парваришлаётган экансиз, унга ҳеч қандай резина сўрғич берманг! Уни шиша идиш орқали овқатлантирманг! Ёдингизда бўлсинки, баъзи болаларни бир маротаба шиша идиш орқали овқатлантириш уни кўк¬ракдан бош тортишига сабаб бўлиши мумкин. Бундай вақтда кўпроқ эмизишга ҳаракат қи¬линг.\nШамоллаб қолган тақдирингизда ҳам болангизни кўкракдан айирманг, аксинча бундай вақтда кўпроқ эмизишга ҳаракат қилинг.\nСизга эмизишдан олдин, ке¬йин кўкрагингизни ювишингиз ёки бирор-бир тарзда қайта ишлов беришингиз асло тавсия этилмайди. Чунки, кўкрак тез-тез ювилса, унинг ҳимоя қавати юп¬қалашиб, сўрғичи осонгина жароҳатланиши мумкин. Ҳар куни ёки кун ора душ қабул қилиш кўкракни тоза тутишда етарлидир.\nФарзандингиз ёшига етди. Лекин уни кўкракдан ажратишга ҳаракат қилманг. Болангизни 2-3 ёшгача эмизишингиз мақсадга мувофиқдир. Чунки бола шу ёшга етгачгина она сутидек бебаҳо неъматдан тўлақонли баҳраманд бўла олади. Ўзи учун қадрли бўлиб қолган кўкракдан ажралишига руҳан ва жисмонан тайёр саналади.\nСиз она бўлдингиз! Фарзандингизни кўкрак сути билан тўғри парваришлаш бў¬йича маълум кўникмаларга эгамисиз? Ўрганишдан уялманг, эринманг! Чунки тажриба ўз-ўзидан пайдо бўлмайди.\nАгар фарзандингизни эмизиш билан боғлиқ ҳар қандай савол туғилса, тиббиёт ходимларига мурожаат қилинг.\nЎзбекистон Республикаси Соғлиқни сақлаш вазирлиги мутахассислари томонидан тайёрланди.\n№ 29, 20.07.2012 « орқага


03:10 / 11.07.2020 | Akmal | 1304\nАссалому алайкум! Дин душманлари 09:50 / 04 июлъ | 1 Ассалому алайкум! Аллоҳ ишингизга ривож берсин! Мен Христианларнинг баҳсида кўриб қолдимки, христианлар ўзлари учун "Талоқ" сурасини 4 -оятини ушлаб олиб мусулмонларни шаънига доғ туширишга ҳаракат қилишяпти. Уларни адашганлар эканини яхши биламиз. Шу оятни яхшироқ тушунтириб берсангиз. Мен Тафсири Ҳилолда ўқидим. Лекин яхши тушунмадим. «Зикр аҳлидан сўранг» ҳайъати: – Ва алайкум ассалом! Улар бу оятни нимага доғ туширишмоқда? Батафсил ёзинг. Валлоҳу аълам! Вояга етмаганлар талоғи деган ери бор экан Талоқ сураси 4-оятта яъни ҳайз кўрмаганларни талоғи дейилган. Талоқни турмушга чиққан қизга берилади ҳайз кўрмаганлар эса вояга етмаган бўлишади деб, шуни улар вояга етмаган ёш қизларга уйланиб номақбул ишлар қиласизлар экан деб ўзларига ҳужжат қилиб олишипти. Шуни тушунтириб бера оласизми агар нотўғри талқин қилган бўлсам Аллоҳни ўзи кечирсин.\n– Ва алайкум ассалом! Балоғатга етиб ҳайз кўрмайдиганлари ёки ҳайзни кўриб климакс ёшдан ўтиб тўхтаганлари бўлади. Баъзи бир миллатларда ёшлигида никоҳлаб кейин катта бўлганида валийма қилиб берадиганлари бўлади. Ишқилиб шариат содир бўлиши мумкин бўлган ҳамма ҳолатни ечимини баён қилиб қўйган. Аллоҳ таоло "Мутоффифийн" сурасида марҳамат қилади:\nإِنَّ الَّذِينَ أَجْرَمُوا كَانُواْ مِنَ الَّذِينَ آمَنُوا يَضْحَكُونَ۝\nҲа, кофир бўлиб, жиноят қилганлар беш кунлик дунёда иймон келтириб, мусулмон бўлиб яшаганлар устидан кулар эдилар. Улар мўмин-мусулмонларнинг ҳар бир нарсасидан кулар эдилар.\nЖиноят қилганлар мўминларнинг ақийдасидан кулар эдилар. Улар мўминларнинг Аллоҳга, Унинг фаришталарига, китобларига, расулларига, қиёматига, жаннати ва дўзахига, қазои қадарига ишонишларига кулар эдилар. Асли йўқ хурофотга ишонишмоқда, дер эдилар.\nЖинояткор динсизлар мўминларнинг ибодат қилаётганларини кўрганларида, намоз ўқиб, рўза тутганларини билганларида, уларни масхара қилиб, устиларидан кулар эдилар. «Анавилар беҳудага ётиб-туриб, оч қолиб ва ҳоказо ишларни қилиб, аҳмоқ бўляпти», деб истеҳзо қилар эдилар.\nШунга ўхшаш, бошқа соҳа ва амалларда ҳам кофирлар мўминлар устидан масхара қилиб, кулар эдилар.\nوَإِذَا مَرُّواْ بِهِمْ يَتَغَامَزُونَ۝\nЯъни кофирлар бор жойдан мўминлар ўтса, кофирлар кўзини қисиб ёки бошқа аъзолари билан турли ишоралар қилиб, мўминларни масхара қилардилар.\nوَإِذَا انقَلَبُواْ إِلَى أَهْلِهِمُ انقَلَبُواْ فَكِهِينَ۝\nЯъни мўминларга озор бериб, уларни гап-сўз, имо-ишора билан масхара қилиб бўлгач, аҳли-аёли ҳузурига хурсанд бўлиб қайтар эдилар.\nҲа, кофир ва фожирлар тақводор мўминларни масхара қилиш ила ҳузурланар эдилар. Мўминларнинг кофирлар томонидан масхара қилинишларига асосий сабаб уларнинг иймонлари ва диндорликлари эди.\nوَإِذَا رَأَوْهُمْ قَالُوا إِنَّ هَؤُلَاء لَضَالُّونَ۝\nҲа, агар кофирлар мўминларни кўрсалар, ўзаро бир-бирларига: «Анави мўминлар адашганлардир, адашиб, ўзларича, Аллоҳга, Қуръонга, Муҳаммадга, дўзаху жаннатга, қиёмат бўлишига, савобу иқобга ўхшаш нарсаларга ишониб юришибди. Улар адашиб, намоз ўқиш керак, рўза тутиш керак, яхши бўлиш керак, ҳаром емаслик керак, ёмонлик қилмаслик керак, деб юришибди», – дейишарди. Шунингдек, бошқа ҳар хил гап-сўзларни айтишар эди.\nХўш, кофирларга мўминларни масхара қилиш, «Улар адашиб юришибди» дейиш ҳуқуқини ким берди?! Уларнинг бу ҳақда бирор ҳужжатлари борми?! Нима учун шунчалар ўзларидан кетишади?\nوَمَا أُرْسِلُوا عَلَيْهِمْ حَافِظِينَ۝\nАксинча, Аллоҳ таоло мўминларга кофирларни дину диёнатга, амалу ибодатга даъват қилишни амр қилган-ку! Мўминлар ўзларига Аллоҳ таоло берган ҳужжат асосида кофирларни тузатиб, тўғри йўлга солишлари керак-ку!\nАммо бу дунёнинг ишлари тескари экан, кофирлар мўминлар устидан кулиб турибдилар. Лекин у дунёнинг иши тескари эмас, у дунёда ҳамма нарса ўз ўрнини топади. Қиёмат қоим бўлганда, мўминлар ва кофирларнинг ҳоли тамоман бошқача бўлади.\nЭнди қиёмат куни шу икки тоифанинг – мўминлар ва кофирлар тоифасининг ҳоли нима бўлиши баён қилинади.\nفَالْيَوْمَ الَّذِينَ آمَنُواْ مِنَ الْكُفَّارِ يَضْحَكُونَ۝\nҚиёмат куни охиратда мутлақ адолат билан иш кўрилади. Унда бу дунёдагига ўхшаб, ҳақсизликлар бўлмайди. Ҳар бандага бу дунёда қилган амалига қараб, заррача ҳам зулм қилмасдан, жазо ёки мукофот берилади. Мўминларга бу дунёдаги иймон-эътиқодлари учун, амал ва ибодатлари учун ҳамда кофирлардан чеккан озорлари учун жаннати наъим ва мақоми олийлар берилади. Кофирларга эса бу дунёдаги куфру фужурлари учун, гуноҳу исёнлари учун ва мўминларга берган озорлари учун жаҳаннамнинг қаъри ва заққум заҳари берилади.\nАна ўшанда мўминлар кофирлар устидан ҳар қанча кулсалар, арзийдиган ҳол вужудга келади ва улар кофирларнинг устидан роса куладилар. Кулганда ҳам...\nعَلَى الْأَرَائِكِ يَنظُرُونَ۝\nМўминлар дур ва ёқутлар билан безатилган, атрофи гўзал пардалар билан тўсилган сўриларда ястаниб ётиб, дўзах қаърида алвон азоблар чекаётган кофирларга назар солиб, уларнинг устидан куладилар. Мўминларнинг кофирлар устидан кулишларидан бир кўринишни «Жомеъ фи аҳкомил Қуръон» тафсири соҳиби имом Қуртубий қуйидагича васф қиладилар: «Дўзахийлар дўзахда турганларида уларга «Чиқинглар!» деб, дўзахнинг эшиклари очилади. Улар эшикларнинг очилганини кўришлари билан, чиқмоқчи бўлиб, у томон отиладилар. Мўминлар эса баланд сўриларда уларга назар солиб турадилар. Кофирлар дўзах эшигига етиб келишлари билан ёпилиб қолади. Шунда мўминлар улардан куладилар».\nهَلْ ثُوِّبَ الْكُفَّارُ مَا كَانُوا يَفْعَلُونَ۝\nОлганда қандоқ! Кофирлар бу дунёда қилган ишларининг «савоби»ни шундай оладиларки, асти қўяверинг. Уларнинг куфр ва исёнларининг «савоби»ни олишлари ҳақида гап ҳам бўлиши мумкин эмас. Улар бу дунёда қилган заррача айбларининг ҳам, хусусан, мўминларни масхара қилганлари, уларга озор берганларининг ҳам «савоби»ни роса оладилар. ("Тафсири Ҳилол" китобидан). Валлоҳу аълам!


Тошкент Давлат Аграр университети (видео) | «Умид» ИДУМ\nadmin Juma Aprel 1st, 2016 Dushanba Aprel 4th, 2016 Университетлар Фикр билдирилмаган\nТошкент давлат аграр университети (ТошДАУ) — Ўзбекистон Республикаси Қишлоқ ва сув хўжалиги вазирлиги таркибидаги қишлоқ хўжалиги учун мутахассислар тайёрлайдиган йирик олий ўқув юрти.\nТошкент Давлат аграр университетнинг шаклланиши Марказий Осиёдаги кўплаб бошқа олий ўқув юртлари каби 1918 йилда маҳаллий зиёлилар ташаббуси билан ташкил қилинган Мирзо Улуғбек номидаги Миллий Университет номи билан боғлиқ. 20-йилларда унинг таркибидаги 8 та факультет ичида – қишлоқ хўжалиги факультети ҳам бор эди. 1930 йил 26-майда ушбу факультет негизида мустақил ҳолда Ўрта Осиё қишлоқ хўжалиги институти ташкил қилинди ва бир қанча ўзгаришлардан сўнг, 1934 йил октябридан Тошкент Қишлоқ хўжалиги институти деб номланди.\n1991 йил апрел ойида Олий ўқув юрти Марказий Осиё ва Қозоғистонда ягона аграр университет мақомини олди. Бундай мақом ўша даврдаги 104 та қишлоқ хўжалиги олий ўқув юртларидан фақат 8 тасига кадрлар тайёрлаш, фанни ривожлантириш, илмий-педагогик салоҳият, сифатини яхшилаш, моддий-техника базасини ривожлантириш ва мустаҳкамлашдаги ютуқлари учун берилган эди.\nМоддий-техник базани мустаҳкамлаш, талабаларнинг яхши ўқиши, турмуши ва дам олишлари учун зарур шароитларни яратишга доимий равишда катта эътибор берилади. Ўқув, методик ва илмий адабиёт фондлари доимо янгиланиб, электрон ахборот ресурслари тўлдирилмоқда, ўқув жараёни ва илмий тадқиқотларга ахборот коммуникацион технологиялари тобора кенгроқ жорий қилинмоқда.\n1969 йилдаёқ олий ўқув юртида техник таълим воситалари лабораторияси ташкил қилиниб, билимларни дастурий назорат қилишнинг биринчи синфи очилган. 70-йиллар бошида биринчи лингофон кабинети ташкил этилди. Техник таълим воситалари ва ҳисоблаш техникаси билан жадал жиҳозлаш 70-йилларнинг иккинчи ярмидан бошланди. Мустақиллик йилларида кафедралар компъютер техникаси ва ахборот-коммуникацион технология воситалари билан жиҳозланди.\n80-йилларда ўқув корпуслари, ётоқхоналар, спорт-соғломлаштириш иншоотлари қурилиши жадаллаштирилиб, талабалар шаҳарчаси ободонлаштириш тез суръатларда олиб борилди.\nДеярли ярим аср (1946 йилдан 1993 йилга қадар) давомида олий ўқув юрти хорижий давлатлар учун мутахассислар ва фан номзодларини тайёрлаб берди.\n1979 йилда мустақил илмий бўлимлар ташкил қилинди: қишлоқ хўжалиги илмий тажриба станцияси, 1 та муаммоли ва 4 та соҳага оид илмий текшириш лабораториялари. 1932 йилда Олий ўқув юртида аспирантура ташкил қилинди. Баъзи йилларда аспирантлар тайёрлаш 22 мутахассислик бўйича олиб борилди. 1991 йилгача аспирантурани республикамиздан 550 дан ортиқ киши ва чет эллик фуқораларидан 22 дан ортиқ киши тугатишди.\nҲозирги кунда илмий тадқиқот ишларида 90% ўқитувчилар ва 70% талабалар иштирок этишмоқда. Бундай тадқиқотлар долзарб мавзулар бўйича давлат ва халқаро грантлар асосида олиб борилмоқда. 2008 йилда Ўзбекстон Республикаси грантлари бўйича 22 та илмий лойиҳа ва халқаро грантлар бўйича 8 та лойиҳа ишлари олиб борилмоқда.\nҲозирда университетда қўйидаги факультетлар мавжуд:\nСелекция, уруғчилик ва ўсимликларни ҳимоя қилиш факультети;\nМева-сабзавотчилик ва узумчилик;\nЗоотехния ва ипакчилик факультети;\nЎрмон хўжалиги ва доривор ўсимликлар факультети;\nҚишлоқ хўжалигида менежмент факультети;\nУниверситет қошида қишлоқ хўжалиги илмий-тажриба станцияси, 4 та илмий текшириш маркази иш олиб бормоқда:\nўсимликларни биологик ҳимоя қилиш;\nУниверситетда 300 га ҳайдаладиган ер майдонига эга Ўқув тажриба Хўжалиги бор. Шунингдек, 10 та комплексли илмий-ўқув лабораториялари мавжуд.\nМанзил: Тошкент шаҳри, “Университет” кўчаси, 2А уй\nТелефон: +998 71 260-48-00\nФакс: +998 71 260-38-60\nНега биз ойнинг фақат бир томонини кўрамиз? (видео)\nИнглиз тилида сон ва унинг турлари (видео)\nЎзбек, рус ва инглиз тилларида транспорт воситаларининг аталиши (видео)\ninstitut, university, video, Видео, Ташкентский аграрный университет, Тошкент Давлат Аграр университети, университет\n← Ўзбек, рус ва инглиз тилларида транспорт воситаларининг аталиши (видео)\nГермания таълим тизими ва унинг беш олтин қоидаси →\nSamar 10-синф учун дарслик ва ўқув қўлланмаларда фикр билдирган\nЕлена 3-синф учун дарслик ва ўқув қўлланмаларда фикр билдирган\nЭргашев Темурбек Хорижнинг дипломи бизда ўтадими?да фикр билдирган


27 январ 2021, Тошкент вақти: 05:47\nБу ҳаракатлар Исроилнинг Ғазо секторида тутган йўлини эсга солади. Ғазода ҳам яҳудий аскарлари жангариликда гумон қилинган кишиларнинг уйларини бузиб ташлаш, уларга аниқ зарбалар бериш амалиётларини ўтказиб келмоқда.\nГарчи яҳудий давлати “Ҳизбаллоҳ” ва ХАМАСнинг кучсизлантириш мақсадида Ливан ва Фаластиндаги инфратузилмаларга ҳужум қилаётган бўлса-да, бу икки гуруҳга ҳомийлик қилаётганларнинг танобини тортмасдан бунинг уддасидан чиқа олмаслигини яхши тушунади.\nШу сабабли Исроил расмийлари сўнгги кунларда Сурия ва Эрон мавжуд муаммоларнинг асосий сабаблари экани ва буни қандай бўлмасин ҳал этиш зарурлигини таъкидламоқда.\nИсроилнинг АҚШдаги элчиси Дэниел Айалон пайшанба кунги чиқишида: “Биз гувоҳ бўлиб турган вазиятнинг кескинлашувига аввалдан ўйлаб қўйилган ҳужум ёки стратегия сабаб бўлди ва афсуски бу стратегия Дамашқ ва Теҳрондан туриб бошқарилмоқда”, - деди.\nД.Айалоннинг айтишича, Эрон Яқин Шарқ минтақасидан узоқ бўлишига қарамай, унинг иккита мақсади бор. Яъни биринчиси, минтақани исломий жиҳатда яна радикаллаштириш ва ўзига ўхшаган теократик давлатларни кўпайтириш. Иккинчи мақсад эса халқаро ҳамжамият диққатини ўзининг ядровий қуролни ишлаб чиқишга қартилган дастуридан чалғитиш.\nШунинг учун Исроилнинг бошқа расмийлари ҳам Теҳронга кўз-қулоқ бўлишга чақирмоқда.\nПайшанб куни Исроил Ташқи ишлар вазирлигининг матбуот котиби Марк Регев “Ҳизбаллоҳ” асир олинган икки яҳудий аскарини Эронга бериб юборишга уриниши мумкинлигидан хавотир билдирди.\nЭрон эса бу бу айбловларни дарҳол инкор қилди. Эрон Ташқи ишлар вазирлиги матбуот котиби Ҳомид Ризо Осифий Исроилнинг баёнотлари куракда турмаслигини таъкидлади.\nАйни пайтда Эрон президенти Маҳмуд Аҳмадийнажот Сурияга ҳужум қилинган тақдирда Теҳрон ўзининг ҳарбий иттифоқчиси бўлмиш Дамашққа ёрдам кўрсатажагини ваъда берди.\nАҳмадийнажотнинг баёноти Эрон телевидениесида ўқиб эшиттирилди.\n“Мустамлакачи режим, яъни Исроил яна бир аҳмоқона ҳаракатни амалга ошириб, Сурияга ҳужум қиладиган бўлса, бу бутун ислом дунёсига қарши ҳужум қилиш сифатида баҳолананди ва бу режимга қатъий зарба берилади”, - деди М.Аҳмадийнажот.\nКузатувчилар мунозаралар кескинлашар экан давлатлараро тўқнашувларнинг эҳтимоли ҳам ошиб боради, демоқда.\nБўҳронларни ўрганиш халқаро гуруҳининг Яқин Шарқ бўйича мутахассиси мавжуд можаронининг Исроил ва Сурия ўртасидаги тўқнашувга айланиб кетиши хавфи борлигини айтади.\n“Бунинг эҳтимоли жуда юқори. Исроил можарони янада кесиклаштириб, бунга Сурияни ҳам аралаштириш йўлини танлаши эҳтимоли бор. Бундан ташқари, Исроил Ливан ҳудудини бомбардимон қилишда давом этадиган бўлса, Сурия Ливанга ёрдамга ошиқиши эҳтимоли ҳам бор, бундай сценарийда ҳам вазият Исроил ва Сурия ўртасидаги можарога айланиши мумкин”, - дейди минтақашунос.\nМазкур вазиятда дипломатик мулоқот учун имкониятларнинг камлиги ҳам вазиятни янада кескинлаштириши мумкин.\nМузокараларда воситачилик қилиши эҳтимоли энг юқори бўлган АҚШ ва БМТга нисбатан Дамашқнинг муносабатини илиқ деб бўлмайди.\nАҚШ президенти Жорж Буш пайшанба куни Дамашқни “Ҳизбаллоҳ”га ҳомийлик қилганликда айблади.\nОқ уй раҳбари асир олинган Исроил аксарлари қайтарилиши ва Сурия президенти Башир Асад тинчлик ўрнатиш сари ҳаракатларда ўзини етакчи сифатида намоён этиши лозимлигини гапирди.\nВашингтоннинг Дамашқ билан арзимаган савдо алоқалари бор ва баъзи АҚШ расмийлари Суриядаги режим ўзгартирилишига чақириб келади.\nБМТ томонидан Ливаннинг собиқ бош вазири Рафиқ Ҳаририйнинг ўлдирилиши юзасидан олиб борилаётган тергов Дамашқнинг ғашига тегмоқда. Тергов хулосалари Ҳаририйнинг ўлдирилишида Суриянинг қўли борлигига ишора қилган.\nШу сабабдан бўҳронни ҳал этиш роли Европанинг бирор давлати, масалан, Германияга тегиши мумкин. Расмий Берлин ўтмишда ҳам “Ҳизбаллоҳ” ва Исроил ўртасидаги музокараларда муваффақиятли воситачилик қилган.\nБироқ Сурия ёки Исроилга нисбатан босим ўтказиш воситалари эга бўлмаган Германиядек мамлакат учун бундай музокараларда воситачилик қилиши осон кечмаслиги мумкин.\nБўҳрон давом этаркан, “Ҳизбаллоҳ” ҳам, ХАМАС ҳам ўз талабларини илгари суришда давом этмоқда.\n“Ҳизбаллоҳ” асирга олинган икки аскарни Исроил қамоқхоналарида қолаётган фаластинликларга алмашишга тайёрлигини билдиряпти. Кузатувчилар “Ҳизбаллоҳ”нинг Исроилда ҳарбий ҳаракатларни бошлашдан асл мақсади ҳам шу бўлганини билдираётир.\nАйни пайтда ХАМАС ҳаракати ҳам асирларни алмашишни таклиф қилмоқда. Таҳлилчилар Ғазодаги бўҳрон кескинлашган сари ХАМАСнинг талаблари ҳам ошаётганини айтмоқда. Зеро, ХАМАС энди нафақат махбуслар озод этилишини, балки Исроил армиясининг Фаластин ҳудудларидаги операциялари ва қотилликларини тўхтатишни талаб қилмоқда.


29 ноябр 2021, Тошкент вақти: 23:18\nЎз исмини айтмаган самарқандлик тингловчимиз бундан уч ҳафта муқаддам Самарқанд вилоят судида бўлиб ўтган бир маҳкама ҳақида хабар берди. Унинг айтишича, Самарқанддаги “Сайҳун” ўқув марказида ишлаб юрган 11 нафар самарқандлик ёш йигитлар нурчилик диний оқимига алоқадорликда айбланиб¸ узоқ муддатларга озодликдан маҳрум этилди:\n- Булар бизларда очилган турк лицейида таҳсил олган йигитлар. Улар бу ерда ишлаëтган эди. Улар “Сайҳун” деган репетиторлик марказини очган. Уларни ушлаб: “Сизлар Фатҳуллоҳ Гуланнниг китобини ўқигансизлар, сизлар нурчиларсизлар, давлатга қаршисизлар” деб туриб¸ Ўзбекистон республикаси жиноят кодексининг 244-моддаси 2-қисми ва 3-қисми билан айблашган. Бу жуда қаттиқ моддалар-да. Бу йигитларнинг ҳеч қайсиси давлатга қарши ҳеч нарса қилмаган. Булар шундай яхши¸ билимли йигитлар. 11 йигитни ушлаб 7 йилдан 11 йилгача қамоқ жазоси бериб қамаб юборишди.\nОзодлик: Демак¸ булар самарқандлик йигитлар.\nОзодлик: Неча киши булар?\n- 11 киши.\nОзодлик: Улар судда ўз айбларига иқрор бўлишдими ëки йўқми?\n- Йўқ¸ иқрор бўлишмади. Тергов пайтида бизларга “Сизлар нурчисизлар” деб айтгандан кейин бизлар нурчи эканлигимизни билдик¸ дейишди.\nОзодлик: Неча ëшда бу йигитлар?\n- 18 дан 30 гача¸ дейди ўз исмини айтмаган самарқандлик тингловчимиз.\nЎтган бир йил давомида Ўзбекистонда нурчиликда айбланиб, 100 дан ортиқ ёшлар қамоқ жазосига ҳукм қилинди. Бу ёшларнинг ҳаммаси Ўзбекистонда илгари фаолият юритган турк лицейларининг талаблари бўлиб, ўтган йилнинг август ойидан бошлаб уларга мамлакат бўйича таъқиблар бошланган эди. Илмий салоҳияти кучли бу йигитлар ўқув марказлари ташкил қилган, илм-фан соҳасида фаол ишлаётган эдилар.\nКузатувчиларнинг айтишларича, Ўзбекистон ҳукумати бу янги тўлқиндан чўчиб қолди ва уларни диний ташкилотлар тузишда айблаб¸ янги қатағонларни бошлаб юборди. Бундан илгари Тошкентда, Хоразмда, Бухорода ҳам гуруҳ-гуруҳ йигитлар нурчиликда айбланиб¸ улар устидан ҳукм ўқилган эди.\nҚашқадарё вилоятининг Косон туманида яшовчи уй бекаси Маликахон болалар пули ойлаб кечиктирилаётгани ҳақида арз қилади.\n- Ҳужжатларимизни олиш учун домкомга борсак ҳам 10-15 минг сўм бермасак¸ ўтказишмайди¸ дейди Маликахон.\nМаликахоннинг айтишича¸ болалар нафақасини олиш учун бир ойлик нафақа пулини пора сифатида инъом қилиш керак. Шундан сўнггина сизни шу рўйхатга тиркаб қўйишади¸ бўлмаса йўқ.\n- Сизлар шароитлар ҳақида кўп гапирасизлар. Бу гаплар ҳақиқатан ҳам телевизорда айтилмайди. Бизларда пул жуда ҳам муаммо. Икки нафар фарзандимизнинг пулини вақтида ололмаймиз. Ўзи 50 минг сўм бўлса¸ қўлимизга 40 минг сўм пул тегади. Кассирлар: “Пул олишга қийналаяпмиз, процентга олаяпмиз”, дейди. Икки-уч ойдан бери умуман вақтида ололмаяпмиз¸ дейди Маликахон.\nАндижон вилоятининг Бўз туманидан қўнғироқ қилган Раҳимжон Озодлик радиосининг мухлиси эканлигини айтиб ўтар экан, шу билан бирга газга бой Ўзбекистонда уларнинг қишлоқларига ҳали ҳам газ етиб келмаганлигини¸ одамлар эса қишда печкага ўтин ва қиринди ёқиб кун кечиришларини айтади.\n- Масалан¸ мен ўзим қишлоқ жойида тураман. Мана қишга яқинлашиб бораяпмиз. Ҳозир “газлаштириш” деб айтилаяпти. Бизда газнинг трубаси бор¸ лекин газ йўқ. Қўшни туманларда ëғоч ишлаб чиқарадиган хусусий корхоналар бор. Аҳоли ўшалардан ëғочнинг қириндиси бўладию - апилка¸ ўшани олиб¸ ëқиб қишдан чиқади. Қиш яқинлашган сайин апилканинг ҳам нархи ошиб кетади. Ëқилғи маҳсулотларининг нархи қишга яқин ошиб кетади-да¸ дейди Раҳимжон.\nНавбатдаги тингловчимиз эса Озодлик радиосига бағишлаб шеърлар ҳам битибди.\n- Аввало сиз ижодкорларга ишларингизда муваффақият тилайман. Оилангизга тинчлик¸ хотиржамлик¸ соғлик-саломатлик тилайман. Доимо Оллоҳ ишларингизнинг ривожини берсин.\nЖаҳон тингламоқда сизни Озодлик¸\nВатанимда бўлсин деб доим ободлик¸\nҲақиқатни сўзлайсиз¸ сўзламоқдасиз¸\nЖон куйдириб, самодан куйламоқдасиз.\nТорингизнинг торлари тортилсин таранг¸\nЯна ҳам атрофга меҳр ила қаранг¸\nСамодаги парвозингиз абадий бўлсин¸\nИжодингизга Оллоҳ барака берсин.


Главная / Полезные статьи / Цукербергнинг қўшнилари миллиардернинг қўриқчилари машиналар ўринларини эгаллаб олаётганидан норози бўлмоқда\nТаъкидланишича, муҳофизлар икикта кумушранг жипда ўтиришади ва Цукербергнинг уйини кузатиб боришади.\nХат муаллифлари туман аҳолисини Сан-Франциско транспорт департаментига, шунингдек, Цукербергнинг уй хавфсизлиги менежери Тим Венцелга шикоят қилиб, вазиятнинг ўнгланишига эришишда ёрдам беришни сўрамоқда.\n“Цукнинг ёнида яшаш қийин, десак, бунга ишонсангиз керак, - дейилади мактубда. – Бизнинг баримиз узоқ муддат давомида унинг уйи таъмирланишига чидаб, сукут сақладик. Энди бу ишлар битди, лекин машина тўхташ жойларини эгаллаб олган икки кумушранг жип билан тўқнаш келдик”.\nВсего просмотров : 2515


Машина ўғрилари қўлга олинди\nЎш милициясига кўра¸ қўлга олинган уюшган тўда асосан Тико русумидаги машиналарни ўғирлаш билан шуғулланган.\nЎшда Қирғизистондан ўғирланган машиналарни Ўзбекистонда сотиш билан шуғулланганликда айбланаëтган уюшган жиноий тўда қўлга олинди. Тўдабошининг марғилонлик Рустам Ҳошимов экани айтилмоқда.\nҚирғизистон жанубида “Тико” русумидаги автомашиналарни ўғирлаб кетиш ҳоллари кўпайганини эътироф этган Ўш милицияси бу автомашиналарнинг Ўзбекистонга олиб кетилаётганлиги аниқлангани ҳақда ўтганда баëнот тарқатган эди.\nКуни-кеча Ўш шаҳар Ички ишлар бошқармаси матбуот хизмати ушбу ҳолат юзасидан жиноий гуруҳ қўлга олинганини маълум қилди.\nМаълумотда айтилишича, Ўш вилоятининг Новқат туманида қўлга олинган беш айбланувчининг икки нафари Қирғизистон ва уч нафари Ўзбекистон фуқароларидир.\n- Ўш шаҳар Ички ишлар бошқармаси жиноят қидирув бўлими тарафидан уюшган жиноий гуруҳ қўлга олинди. Бу гуруҳ автомашина ўғирлаш билан шуғулланган. Бу гуруҳ ўшлик, марғилонлик ва фарғоналик одамлардан иборат бўлган.\nБу гуруҳга “Ҳожи ака”, деб танилган, 1961 йилда туғилган марғилонлик Рустам Ҳошимов раҳбарлик қилган. Гуруҳ аъзолари 1990 йилда таваллуд топган ўшлик Ёрқин, 1974 йилда туғилган марғилонлик Фахриддин, 1987 йили туғилган Ғолиб, 1985 йили туғилган Шавкат исимли йигитлардир.\nАйни пайтда улар Ўш шаҳар Ички ишлар бошқармасининг изоляторида сақланмоқда, деди Ўш шаҳар Ички ишлар бошқармаси матбуот котиби Замир Сидиқов.\nУнинг айтишича, Қирғизистон фуқаролари машиналарни ўғирлаб чегарагача олиб борган. Қолган ишларни эса Ўзбекистон фуқаролари амалга оширганлар.\nЎш шаҳар Ички ишлар бошқармаси матбуот хизмати қўлга олинган шахслардан бири тергов пайтида Ўшдан ўндан ортиқ машина ўғирлаганига иқрор бўлганини айта туриб¸ бу шахс кўрсатмасидан айрим парчани мухбирларга тақдим қилди.\nИчки ишлар ходими: - Қандай машиналарни ўғирлагансизлар?\nАйбланувчилардан бири: - “Тико” ҳамда “Жигули”.\nИчки ишлар ходими: - Қандай қўлга тушдинг?\nАйбланувчилардан бири: - Автаҳалокатга учраб қўлга тушдим.\nИчки ишлар ходими: - Қаерда?\nАйбланувчилардан бири: - Новқат туманидан ўтганда.\nИчки ишлар ходимларига кўра, агарда гуруҳ аъзоси автоҳалокатга учрамаганида милиция ходимларининг жиноий гуруҳни қўлга олиши ва ўғирланган машиналар эҳтиëт қисм сифатида парчалаб сотилгани боис¸ уларнинг Ўзбекистондан топилиши қийин кечар эди.\nЎш шаҳар йўл хавфсизлик хизмати раҳбари Айжигит Зикиров ўтган йили 46та машина ўғирланганини айтади.\n- Ўтган йили Ўшдан 46 та машина ўғирланган. Уларнинг аксариятини Кореяда ишлаб чиқарилган “Тико” автомашиналари ташкил этади.\nОлинган оператив маълумотларга қараганда ўғирланган “Тико” автомашиналари Ўзбекистон Республикасига олиб кетилаётгани маълум бўлди. Чунки у ерда автомашиналар нархи қиммат экан, деди Айжигит Зикиров.\nБироқ қирғиз милицияси ҳозирча ўғирланган машиналарни қидириб топишда ҳамкорлик қилинишини сўраб Ўзбекистон томонига мурожаат қилмаган. Айжигит Зикировнинг айтишича, айни пайтда бу оператив маълумотлар асосида тергов олиб борилмоқда. Тергов якунлари чиқарилгач, Ўзбекистон томонига ҳамкорлик қилиш масаласида махсус мурожаат жўнатилади.\nЎшлик таксичилардан бири Қирғизистондан ўғирланган машиналарнинг қўшни давлат ҳудудига олиб ўтилиб¸ парчалаб сотиб юборилишидан хабардор эканини айтади.\nУ машинага ўтирганидан кейин мижозим ундан “Менинг машинам нима бўлди?” деб сўради. Кейинроқ маълум бўлишича, бизни тўхтатган одам милицияда ишлар экан. Мижозимнинг эса машинаси ўғирлаб кетилган экан.\nЎғрилар Қирғизистон билан Ўзбекистон чегарасига яқин ерда машинани парчалаб Ўзбекистон тарафга сотмоқчи бўлганлар.\nЎш шаҳар Ички ишлар бошқармасидан олинган маълумотларга кўра, сўнги икки ой ичида икки нафар ўшлик таксичи номаълум шахслар тарафидан ўлдириб кетилган. Уларнинг автомашинасини ўғирлаган қотиллар ҳозирча топилмаган. Шу сабабли милиция ходимлари такси бекатларига бориб ўшлик таксичиларга “ёмон ниятли йўловчилар” қўлига тушиб қолганда нима қилиш кераклигини тушунтирмоқдалар:\n- Маълумки, такси ҳайдовчилари бекатларда гуруҳ-гуруҳ бўлиб турадилар. Улар бирон бир мижозни манзилига олиб боришдан аввал шерикларига қаерга кетаётганини маълум қилишлари керак.\nШериклар эса дўсти олиб кетаётган мижознинг юз тузилишини эсалаб қолишлари лозим. Бу уларнинг хавфсизлиги учун жуда муҳим.\nБундан ташқари ҳар бир ҳайдовчи машинада доимо бўлувчи учи ўткир бўлган отвёртка каби асбобларни ўзига қулай жойга қўйиб олиши шарт. Агарда жиноятчи уни ортидан бўғмоқчи бўлса, улар отвёртка ёрдамида жиноятчи қўлидан чиқиб қочиши ва ёрдам чақириши мумкин, деди таксичилар орасида тушунтириш ишлари олиб борувчи милиция ходимларидан бири.


Ҳарбий жиноятда айбланган россиялик аскар ўз айбига иқрор бўлди – mulkdor.com\nҲарбий жиноятда айбланган россиялик аскар ўз айбига иқрор бўлди\nMay 18 2022, 03:05 ЕвропаЖаҳонЖиноятРоссияУкраинаЯнгиликлар\nРоссия аскари Вадим Шишимарин Киев судида Украинанинг Суми туманида 62 ёшли қуролсиз фуқарони ўлдирганини тан олди. Тергов маълумотларига кўра, марҳум Чупаховка қишлоғида велосипед ҳайдаб кетаётганида, бошидан ўқ узишган. Воқеа 28-февраль куни содир бўлган.\n21 ёшли Шишимарин Украинада ҳарбий жиноятларда айбланган биринчи рус аскаридир. У “Уруш қонунлари ва анъаналарини бузиш” моддаси бўйича судланмоқда.\nУкраина хавфсизлик хизмати томонидан эълон қилинган видеода Шишимарин ўзи кетаётган конвой отишмага учрагач, бир неча киши билан бировнинг машинасини тортиб олганини айтиб берган. Сўнгра аскарлар телефонда гаплашиб, велосипед миниб кетаётган одамни кўришган. Шишмарин уни отиш ҳақида буйруқ олганини айтди.\nРус аскари қандай шароитда асирга олингани аниқ эмас. Асли иркутсклик Шишимарин Москва вилояти танк дивизиясида отряд командири эди. Агар айби исботланса, у умрбод қамоқ жазосига ҳукм қилиниши мумкин.\nПутин: «ақшнинг киевга ракета тизимларини етказиб ...\nРоссия президенти Владимир Путин АҚШнинг Киевни ракета тизимлари билан таъминлашдан мақсади Украинадаги можарони чўзиш эканини айтди. Путин «Россия-1» телеканалига берган ...\nАҚШJune 6 2022, 05:06\nЯнги зеландия европага 50 нафар аскарини юборади\nЯнги Зеландия Украина учун авиация тарихидаги энг илғор транспорт самолётларидан бири бўлган "C-130 Hercules" билан 50 нафар аскарини Европага юборади. "The New Zealand ...\nЖаҳонApril 11 2022, 06:04\nТуркия натодаги энг кучли давлатлардан бири\nБирлашган Миллатлар Ташкилоти Хавфсизлик Кенгашининг навбатдаги раислигини ўз зиммасига олган Албаниянинг Бирлашган Миллатлар Ташкилотидаги элчиси Фарид Хўжа, Туркиянинг ...\nЕвропаJune 2 2022, 05:06


Бердимуҳаммедов спорт мактаблари қурилишини тўхтатди - BBC O'zbek\nБердимуҳаммедов спорт мактаблари қурилишини тўхтатди\nImage caption Бердимуҳамедов аҳоли орасида велоспортни тарғиб қилган эди.\nСпорт ишқибози эканлиги айтиладиган Туркманистон президенти республикада спорт мактаблари қурилишини тўхтатишга буйруқ берган.\n"Алтин Асир" телеканалига кўра, жаноб Бердимуҳаммедов ҳукумат йиғилишида малакали спорт мутахассислари етишмаслиги боис, бундан кейин янги спорт иншоотлари қурилмаслигини билдирган.\nМамлакатда спортга боғлиқ соҳалар фаолиятини қаттиқ танқид қилган Туркманистон раҳбари.\n"Биз республикада спортни ривожлантиришга катта эътибор қаратяпмиз. Стадионлар ва кўплаб спорт биноларига йирик маблағлар ажратяпмиз. Бироқ афсуски, аксарият спорт мактаблари ишламаяпти. Уларнинг кўпида спорт анжомлари етишмайди, бошқаларида яна қандайдир муаммолар. Шунга қарамай, асосий муаммо шуки, кўп мактабларда ўқитувчилар, малакали тренерлар йўқ", деб айтган Бердимуҳаммедов спорт соҳасидаги масъулларга қарата.\nПрезидент Давлат Спорт қўмитаси раиси Ботир Ўрозовни жиддий огоҳлантирган.\n"Бугундан бошлаб биз спорт мактаблари қурилишини тўхтатамиз!", деган Бердимуҳаммедов ва спорт иншоотларига қаратилган маблағларни ўрта мактабларни қуриш ва жиҳозлаш масаласига сарфлашни буюрган.\nТуркманистон Президентининг ўзи спортни севиши, хусусан от спортининг ашаддий ишқибози эканлиги айтилади ва Туркманистон оммавий ахборот воситаларида президентнинг спорт билан шуғулланаётгани акс этган лавҳалар пайдо бўлиб туради.\nБундан олдин Бердимуҳаммедов аҳолини кўпроқ велосипед минишга даъват қилиб, ўзи бунинг намунаси сифатида Ашхобот кўчаларида велосипед ҳайдаб кўрсатган.\nТуркман раҳбари велоспортни ривожлантириш бўйича тўрт йиллик режани тасдиқлаган ва расмийлару талабаларга велопойгада қатнашишни буюрган.\n"Бу саломатликни яхшилайди, табиат тозалигига ёрдам беради ва велосипед ҳайдашни тарғиб қилади", - деб айтган президент.\nШунингдек, автопойгада қатнашиб, ғалаба қозонган Гурбангули Бердимуҳаммедов.\nБироқ отчопарлар пойгасида президент отдан йиқилиб, қаттиқ жароҳат ҳам олган эди.\nБердимуҳаммедовнинг спорт соҳасини тўсатдан танқид қилиши Сочида бўлиб ўтган Олимпиадага боғлиқ бўлиши мумкинлиги айтилмоқда.\n23 февралда ниҳоясига етган Сочи Қишки Олимпиада Ўйинларида Марказий Осиё давлатларидан 55 спортчи қатнашган. Ундан 50 таси Қозоғистон, учтаси Ўзбекистон, биттадан Қирғиз ва тожикистонлик спортчилар бўлиб, Туркманистондан бирорта ҳам вакил иштирок этмаган.\nТуркманбошининг онаси номидаги орден бекор қилинди\nТуркманистон президенти ўзининг илк романини бобосига бағишлади


"Барселона" 23-маротаба Испания чемпионлигини қўлга киритди\n22:27 / 17.05.2015\nИспания чемпинатининг 37-турида мусобақа пешқадами "Барселона" амалдаги чемпион жамоа "Атлетико Мадрид" майдонига ташриф буюрди. Бу учрашувда 1 очко ҳам "Барселона"ни муддатдан олдин чемпионликни қўлга киритишига имкон берарди.\nКурашларга бой бўлган учрашув меҳмонларнинг кичик ғалабаси билан якунланди. Учрашувдаги ягона голни Лионель Месси киритди.\nБу ғалаба "Барселона"ни 23 маротаба Испания чемпионлигини қўлга киритишига имкон яратди.\nЎз навбатида мусобақа жадвалида иккинчи ўринда бораётган "Реал" сафарда "Эспаньол"га қарши ўйин олиб борди. Учрашувнинг биринчи бўлимида ҳисоб очилмаган бўлса-да, иккинчи бўлимда дарвозалар 5 маротаба ишғол этилди.\nУмумий ҳисоб меҳмонлар фойдасига 1:4. Мезбонларнинг ягона голига Стуани (74) муаллифлик қилган бўлса, "мадридликлар" таркибидаги голларни Роналду (59, 83, 90, ҳамда Марсело (79) ўз ҳисобига ёзиб қўйишди.


Қонун лойиҳаларини коррупцияга қарши экспертизадан ўтказишга жамоатчилик жалб этилади - Anhor\nAnhor Все посты Қонун лойиҳаларини коррупцияга қарши экспертизадан ўтказишга жамоатчилик жалб этилади\n24 февраль куни адлия вазирининг буйруғи билан Норматив-ҳуқуқий ҳужжатлар ва улар лойиҳаларининг коррупцияга қарши экспертизасини ўтказиш тартиби тўғрисидаги низом тасдиқланди, деб ёзади “Газета” нашри.\nНизом билан давлат органлари ва ташкилотлари томонидан чеклист тўлдириш орқали коррупциявий омилларни аниқлашни назарда тутувчи «мутлақо янги тартиб» жорий этилди, дейилади хабарда. Бунда, ҳужжатнинг ҳар бир нормаси ва қоидаси таҳлил қилиниб, коррупциявий омил бор ёки йўқлиги чеклистда акс эттирилади.\nШу билан бирга, коррупциявий омиллар тўлиқ қайта кўриб чиқилди ҳамда ҳуқуқни қўлловчилар ва фуқароларга уларнинг маъноси аниқ, лўнда ва батафсил мисоллар билан ёритилган методика асосида тушунтириб бериляпти, дейди вазирлик. Жумладан, қонунчиликда асоссиз равишда истиснолар киритилишини назарда тутиш чекланган, қабул қилинаётган норма барча учун ягона ва умумий бўлиши белгиланган.\n«Эндиликда лойиҳаларни коррупцияга қарши экспертизадан ўтказишда жамоатчилик кенг жалб қилинади. Бунда фуқаролар regulation.gov.uz порталида чеклист тўлдириш орқали қонун ҳужжатлари лойиҳалари бўйича ўз фикр ва мулоҳазаларини билдириши мумкин», — дея таъкидланади хабарда.\nБош саҳифадаги фотосурат: Uzinfocom


Австралияни олдин ҳам ютганмиз » Ўзбекистон янгиликлари – Zamin.uz\n24 январь 2020, 23:13\nЭртага U-23 Осиё чемпионатининг 3-ўрин учун баҳси ўтказилади. Бунда Ўзбекистон ва Австралия олимпия терма жамоалари кураш олиб боради ва ғолиб Олимпия ўйинлари йўлланмасига эга бўлади. Кўриниб турибдики, ўйиннинг аҳамияти ниҳоятда юқори. Бундаги босим ярим финалдагидан кўра кучлироқ. Чунки мағлуб бўлган жамоага хатосини тўғрилаш учун бошқа имкон берилмайди.\nЯрим финалда Саудия Арабистонига ютқаздик. Битта рикошет масалани ҳал қилди. Вазиятлардан фойдаланганимизда финалга биз чиқардик. Энди бу - футбол, бир гал бешта уриб кейинги ўйинда умуман тўп кирита олмаслик мумкин. Лекин энг муҳими, тезроқ мағлубиятни унутган ҳолда кейинги баҳсга ҳозирлик кўриш.\nБундай мусобақалар чемпионат ўйинидан тубдан фарқ қилади. Чемпионатда мағлубиятдан кейин тегишли хулоса чиқариш учун бир ҳафта вақт бўлади, бундай турнирларда эса икки кун ичида ўзингга келишинг шарт. Одатда иродаси кучли жамоалар мана шу жиҳати билан ажралиб туради.\nЭртанги рақиб Австралияни ноқулай демаган бўлардим. Чунки Австралия биз учун фақат миллий терма жамоа даражасида кучли ва ўта ноқулай бўлиб келган. Адашмасам, уларга ҳали гол урмаганмиз. Лекин олимпия ва ёшлар даражасида Австралияни бунгача мағлуб этганмиз. Шундай экан, эртанги ўйин олдидан ваҳимага тушиш керак эмас.\nШу ўринда иккита ўйинни ёдга олсак:\n1. 2016 йилги U-19 Осиё чемпионати\nБаҳрайнда бўлиб ўтган ёшлар ўртасидаги Осиё чемпионатида Австралия билан бир гуруҳда кураш олиб бориб, бу жамоани 3:2 ҳисобида мағлуб этганмиз. Якунда Австралия гуруҳда қолиб кетган, биз эса кейинги босқичга йўл олганмиз.\nҚизиғи шундаки, ўша ўйинда иштирок этган 8 нафар футболчимиз бугунги кунда Ўзбекистон U-23 терма жамоаси сафида бўлиб турибди. Булар - Ҳожиакбар Алижонов, Ислом Қобилов, Азиз Ғаниев, Жасур Яхшибоев, Бобир Абдихолиқов, Шароф Муҳитдинов, Ойбек Рустамов ва Достон Ибрагимов.\n2016 йил Австралия мағлуб этилган ўйинда биздан Достон Ибрагимов 2 бор тўп киритган, яна битта голни Бобир Абдихолиқов урган. Бундан кўриниб турибдики, футболчилар учун Австралия кўп ҳам бегона эмас ва ҳаракат қилиб "кенгурулар"ни яна мағлуб этса бўлади.\n2. 2012 йилги Олимпия ўйинлари саралаш босқичи\n2012 йил ҳам Олимпиадага чиқишга ҳаракат қилиб кўргандик, бироқ "Жар" стадионида БААни 2:0 ҳисобида енга туриб якунда 2:3 ҳисобида ютқазиб қўйганимизни яхши эслайсиз. Ўша ўйиндан олдин эса шу стадионда Австралия билан куч синашиб 2:0 ҳисобида ғалаба қозонганмиз.\nЎйинда Кенжа Тўраев ҳисобни очган, кейинчалик иккинчи бўлим охирларида Олег Зотеев жуда чиройли гол билан ҳаммани лол қолдирганди. Эсимда, ўша беллашувда Австралия бизнинг термамизга деярли қаршилик қила олмаган.\nХуллас эртанги учрашув олдидан кўнгилни кенг қилайлик. Австралия жисмоний жиҳатдан кучли кўрингани билан жуда бир ваҳимали рақиб эмас. Биз учун энг ноқулай рақиб Жанубий Корея эди. Шу боис Корея финалга чиққанидан хурсанд бўлишимиз керак. Австралияни эса амалласа бўлади.\nЯнгиликлар » Спорт » Австралияни олдин ҳам ютганмиз\n13:46 Любинко Друлович: “Ўзбекистон учун янги тарих яратишга яқин турибмиз”\n08:00 Бу чемпионатда исталган рақибни мағлуб этса бўлади\n06:28 Икромжон Алибоев: «Австралияни мағлуб этиш учун майдонга тушамиз»


вилояти Олтинкўл тумани ҳокими Бахтимурод Каримов вазифасидан озод этилди. Бу ҳақда Turon24 хабар берди. 20 октябрь куни Халқ депутатлари Олтинкўл туман ... навбатдан ташқари ўтказилган сессиясида ушбу масала кўрилган. Олтинкўл туманига Назиржон Ўринбоев вақтинчалик ҳоким этиб тайинланган. Назиржон ...\nбилан Фарғона водийси бўйлаб сафар қилганимизда Андижон вилояти Олтинкўл тумани «Сув-юлдуз» маҳалласида яшовчи Тўланбой аканинг хонадонида ...


Олий Мажлисга сайловлар: «22 декабрь: янги Ўзбекистон – янги сайловлар» - Anhor\nAnhor Все посты Олий Мажлисга сайловлар: «22 декабрь: янги Ўзбекистон – янги сайловлар»\nУшбу сайловларда электрон ахборот тизими ва сайловчиларнинг ягона рўйхати қўлланади.\n20 сентябрь куни сайловолди кампанияси бошланди. Олий Мажлис Қонунчилик палатаси ва маҳаллий депутатлар кенгашларига сайловлар 22 декабрга белгиланди.\n«Энг аввало, аҳолининг ҳуқуқий маданиятини ошириш кераклигини тушунамиз», – дейди Марказий сайлов комиссиясининг раиси Мирзоулуғбек Абдусаломов сайловолди кампанияси бошланиши муносабати билан ташкил қилинган матбуот анжуманида.\nЎзбекистон Экологик ҳаракатида квоталарнинг бекор қилиниши партиялараро рақобатни кучайтиради. “Бешта партия сайловларда қатнашиш учун илк бор ўз вакилларининг номзодларини илгари сурди”, – дейди МСК раиси.\nКолл-марказ умуммиллий сайлов марказига айланади, унга сайлов масалалари бўйича Ўзбекистоннинг барча ҳудудларидан мурожаат қилиш мумкин бўлади. Шунингдек “Сайловлар-2019” махсус мобил иловаси ҳам ишга туширилган.\nУшбу сайловларда электрон ахборот тизими ва сайловчиларнинг ягона рўйхати қўлланади. Тизим 2017 йил декабрида туман халқ депутатлари кенгашларига сайловларда синаб кўрилган эди.\nБу йил 20 млн.дан ортиқ сайловчи, шу жумладан 2 млн дан ортиқ ёшлар илк бор овоз бериш жараёнида қатнашиши кутилмоқда.


Катта фиқҳ энциклопедияси: иттиҳодул мажлис шарт қилинган масалалар | Azon.uz - Ахборот-таҳлилий портал\nКатта фиқҳ энциклопедияси: иттиҳодул мажлис шарт қилинган масалалар\n726 22:05 18.01.2022\n(90-қисм 91-қисм 92-қисм 93-қисм 94-қисм 95-қисм 96-қисм 97-қисм 98-қисм 99-қисм 100-қисм 101-қисм 102-қисм 103-қисм 104-қисм 105-қисм 106-қисм 107-қисм 108-қисм 109-қисм 110-қисм 111-қисм 112-қисм 113-қисм)\n1. Битим тузишда\n9. Ҳанафий мазҳабимизда битим тузиш тугал бўлиши учун иттиҳодул мажлисдан қуйидагилар ирода қилинади: томонлардан бирортаси битим мажлисига мос келмайдиган ёки битимдан юз ўгиришга далил бўладиган иш билан шуғулланмаслиги. Ҳанафий мазҳабимизда битим тузиш учун шулар шартдир. Бу масалада у бошқа мазҳаблар наздида сийғадаги шарт, деб эътибор қилинади.\nШофеъий ва ҳанбалийларда битим мажлисига мажлиснинг бир бўлиши кириб кетади. Иттиҳодул мажлиснинг вақти ийжоб билан қабул орасидир. Мажлис бир бўлиб, ийжоб билан қабул орасига ийжобдан бош тортишни англатмайдиган ажратувчининг тушиши шофеъийлардан бошқаларда зарари йўқ. Чунки қабул қилувчи фикр юритишга муҳтож. Борди-ю, ийжобдан кейин тезда қабул қилиш керак бўлса, ўйлаб кўришга имкон қолмайди. Шофеъийлар наздида эса узоқ вақт оранинг ажраб қолиши ийжоб ва қабулга зарар қилади.\nИттиҳодул мажлис бўлгани ҳолда қабул қилиш ихтиёри\n10. Ҳанафий мазҳабиимизга кўра, ҳали қабул юзага келмай туриб, томонлар бир мажлисда бўлсалар, иккисида ҳам қабул қилиш ихтиёри мавжуд бўлади. Ҳар икки томон бирортаси қабул қилмагунича битимдан қайтиш ҳуқуқига эга. Ҳанбалийлар ҳанафийларга бу борада хилоф қилишмайди. Чунки уларга кўра, мажлис ихтиёри битим аввалида ҳам, ундан кейин ҳам битта бўлади. Қабул қилиш ихтиёри мажлис ихтиёри остида жорий бўлади. Моликий ва шофеъийлар фикрича, қабул қилиш ихтиёри мавжуд эмас. Лекин шофеъийлар наздида, қабулдан кейин ҳам мажлисдан туриб кетишмаган бўлса, битимдан қайтиш ҳуқуқи сақланиб қолади. Моликийлар эса битим боғланишидан олдин ҳам ундан қайтиб бўлмайди, деб ҳисоблашади. Фақат бир ҳолатда, яъни ийжоб ва қабул ҳозирги-келаси замонда бўлса, томонлардан бири савдони истамаганини даъво қилиши ва бу қасам билан тасдиқ қилинса, қайтиши мумкин.\nИттиҳодул мажлисга қачон путур етади?\n11. Барча фақиҳлар наздида, ийжобдан бош тортиш билан иттиҳодул мажлис бузилади. Лекин улар бош тортиш қандай ҳолатларда вужудга келиши юзасидан ихтилоф қилишган. Шофеъийлар битим пайти бошқа бир иш билан шуғулланиш, ийжоб ва қабул орасида узоқ сукут сақлаш иттиҳодул мажлисни бузади дейишади. Қисқа муддатли сукутнинг ҳеч қандай зарари йўқ экан. Моликий ва ҳанбалийлар урфни унга асосий қоида қилиб белгилашган, яъни қайси ҳолатда урфда иттиҳодул мажлис бузилса, ўшанда бузилади, деб эътибор қилишади. Ҳанафий мазҳабимиз уламолари: “Мажлиснинг ўзгариши, томонлардан бирининг ўрнидан туриши иттиҳодул мажлисни бузади. Чунки ўрнидан туриш билан мажлис қолмайди. Бир уловда кетаётиб савдо қилиш мажлис ўзгариб тургани учун жоиз эмас.\nИмом Таҳовий раҳматуллоҳи алайҳ ва бошқалар томонларнинг жавоби бир-бирига уланса, савдо сайр қилиб юрганда ҳам жоиз бўлади”, дейишган. “Хулоса”да “Навозил”дан нақл қилиб айтилишича, агар бир ёки икки қадам юргандан кейин жавоб қилса, бай жоиздир. Шунингдек, мажлис ейиш билан ўзгаради, лекин бир луқма узрли ҳисобланади. Агар қўлида кўзаси бор киши ундан ичиб, сўнг жавоб берса, савдоси дурустдир. Ҳар икки томон ўтириб ухлаб қолса, мажлис ўзгармайди. Агар ёнбошлаб ухлашса ёки иккисидан бири ухласа, мажлис бузилади.\nҲанафийлар келтирган мазкур “жиҳатлар” бошқа фиқҳий мазҳаб китобларида ҳам мавжуд. Лекин улар иттиҳодул мажлис эмас, балки мажлис ҳақида гапирганда бу борада сўз юритишган. Чунки “иттиҳодул мажлис” ибораси ҳанафийларга хос атама бўлиб, ақд мажлиси ҳақида сўзланганда у ҳақда батафсил маълумот келади.\n12. Ҳанафий, ҳанбалий, моликий мазҳабларида умуман“иттиҳодул мажлис” савдодан бошқа битимларда савдодаги кабидир. Лекин моликий мазҳаби битимларини синчковлик билан ўрганган киши “ваколат” ва “никоҳ”да тезда ийжоб ва қабул бўлишини шарт қилганлар борлигига гувоҳ бўлади.\nШофеъийлар наздида, лозимий битимларда савдо ақдидаги каби ийжоб ва қабул ораси ҳеч қандай ажратишсиз тез амалга ошиши лозим. Лекин лозимий бўлмаган битимларда ийжоб билан қабул орасида бироз вақт ўтиши мумкин.\nКатта фиқҳ энциклопедияси: Мислининг ҳақи\n464 21:50 28.05.2022\nКатта фиқҳ энциклопедияси: УЖРОТУН – Иш ҳақи\n528 21:50 27.05.2022\nКатта фиқҳ энциклопедияси: АЖРОДУН – кўса, кал\n568 21:50 26.05.2022\nКатта фиқҳ энциклопедияси: АЖРУН – Ажр\n304 21:50 25.05.2022\nКатта фиқҳ энциклопедияси: Фиқҳий истеъмолдаги ижтиҳоднинг сифати (таклифий ҳукми)\n399 21:50 24.05.2022\nКатта фиқҳ энциклопедияси: Ижтиҳод даражалари\n342 21:50 23.05.2022


Тошкент ялпи ҳудудий маҳсулоти 14,1 фоизга ўсди – Kommers.uz\nИқтисодиёт\t15:00 | 4.11.21\nТошкент ялпи ҳудудий маҳсулоти 14,1 фоизга ўсди\nКўрсаткич 2021 йилнинг январь-октябрь ойларида 87,8 трлн сўмга етган\nТошкент шаҳри ялпи маҳсулотида ўсиш 14,1 фоизни ташкил этди. Бу ҳақда шаҳар ҳокимлиги матбуот хизмати хабар берди.\nИқтисодий ривожланиш ва камбағалликни қисқартириш вазирлигининг маълумотларига кўра, 2021 йилнинг январь-октябрь ойларида пойтахтнинг ялпи ҳудудий маҳсулоти 87,8 триллион сўмни, яъни 2020 йилнинг мувофиқ даврига нисбатан 114,1 фоизни ташкил қилган.\nТаъкидланишича, Тошкентнинг Ўзбекистон ялпи маҳсулотидаги улуши ҳудудлар миқиёсида энг катта бўлиб, 16,9 фоиздан иборат.\nШунингдек, республика бўйлаб ялпи ҳудудий маҳсулотнинг ўсиш кўрсаткичлари — 519,8 триллион сўм, яъни 2020 йилнинг мувофиқ даврига нисбатан 106,9 фоизни ташкил қилган.\nАввалроқ Ўзбекистон ЯИМига энг кўп ва энг кам ҳисса қўшаётган ҳудудлар рейтинги эълон қилинганди. Шунингдек, Тошкентда МДҲ давлатларининг II Халқаро банк-молия форуми бўлиб ўтиши ҳақида хабар берилди.


10:43 15 Декабрь 2018 Маънавият 386\nДунёда шундай бир неъмат борки, уни донолар руҳнинг озуқаси, маърифатнинг калити, маънавиятнинг илдизи дейдилар. Бу - китобдир.\nКитоб - зиё манбаи, шу боис кўп китоб ўқиган кишини зиёли дейдилар. Китобга меҳри тушган кишилар қалбида ёмонликка ўрин қолмайди. Улар ҳаётда асардаги ижобий қаҳрамонлардек бўлишга интилади, ноинсоний хатти-ҳаракатлардан, хатоликлардан ўзини тияди.\nДунёда яхши китоблар жуда кўп. Масалан, айрим асарларни қайта-қайта ўқисангиз ҳам тўймайсиз. Мен учун ўзбек адибларидан Абдулла Қодирий, Абдулла Қаҳҳор, Ғафур Ғулом, Ўткир Ҳошимов сингари буюк адибларнинг ҳар бир асари ана шундай китоблардан, десам муболаға бўлмайди.\n“Китобдан яхши дўст бўлмас”, дейдилар. Аммо айримлар китоб, газета журнал ўқишга вақтлари йўқлигини баҳона қиладилар. Юрагида китоб ўқишга ихлоси бор киши уйқудан кечиб ҳам китоб варақлайди. Китоб ўқимаган кимсалар мутолаа лаззатидан, билимдонлик бахтидан маҳрумдирлар. Аслида китоб ўқиган инсон мулоҳаза юритади, ўйлайди. Китоб етти мўъжизанинг бири сифатида инсон ақлу тафаккурининг, даҳолигининг ҳосиласидир. Чиндан ҳам бу мўъжиза буюклиги, муқаддаслиги билан жамият тараққиётига ҳисса қўшади.\nШундай экан, ўқувчилар қалбида китобга меҳр уйғотиш, мутолаа маданиятини ривожлантириш учун бор куч-салоҳиятимизни сафарбар этайлик.\nТўрақўрғон энергетика касб-ҳунар коллежи АРМ раҳбари.


ТОШКЕНТ – "Обод маҳалла"га тушган боғча тўсатдан ёпилиб, 200 бола кўчада қолди"\n21 апрел 2019, Тошкент вақти: 21:36\nОЛМАЗОР. "Тошкент шаҳри Олмазор туманидан ёзмоқдамиз. Туманимиздаги 146-боғча "Обод маҳалла" дастурига тушиб, тўсатдан ёпиб қўйилди. Оқибатда эса 200 дан зиёд бола кўчада қолди. Болаларни зудлик билан бошқа боғчага ўтказиш лозим. Бироқ белгиланган тартиб бўйича болаларни яқин-атрофдаги бошқа боғчаларга тўғридан-тўғри жойлаштиришнинг иложи йўқ экан. Бунинг учун бир даста ҳужжат тайёрлаб "Ягона дарча" марказига топшириш керак экан. Шунда ҳам болалар бирданига боғчага қабул қилинмайди, балки навбатга қўйилади. Хуллас, бугун эрталабдан Олмазор туманига қарашли "Ягона дарча"да тумонат одам, навбатбозлик, бюрократия ва асаббузарлик!\n146-МТМ муассасаси мудираси ҳам боғчанинг тўсатдан ёпилиб, қўл остидаги ходимлари ишдан бўшатилганидан афсусда эканини яширмади. Қолаверса, боғчанинг ҳолати у қадар ёмон эди, туманда бундан беш баттар аҳволдаги боғчалар кўп эди. Шу пайтгача ота-оналар ҳисобидан боғча таъмирланиб, анча эпақага келтирилган эди. Демак, ремонт учун сарфланган шунча маблағ ҳавога кетмоқда.\nМТМни қайта таъмирлаб замон талабларига мослаштириш хайрли иш, албатта. Бироқ боғчага бориб-келиб турган болаларни бошқа МТМларга ўтказишни бунча мураккаблаштириш тўғри эмас".


Лондонда қамоқдаги ўзбек адибларининг китоблари чоп этилди « Ўзбекистон Халқ Ҳаракати\nЛондонда қамоқдаги ўзбек адибларининг китоблари чоп этилди\n17 January 2014 - 21:07\nЛондонда сиёсий айблар билан Ўзбекистон қамоқхоналарида жазо муддатини ўтаган ва ўтаётган тўрт нафар таниқли шоир ва ёзувчиларнинг асарлари ўзбек ва инглиз тилларида нашрдан чиқди.\nУнга қарийб 17 йиллик қамоқдан сўнг 2013 йил апрелида озодликка чиқарилган Мамадали Маҳмудов (адабий тахаллуси-Эврил Турон) , 2001 йилда Ўзбекистон Ички ишлар вазирлиги ертўласида ҳаётдан кўз юмган Эмин Усмоннинг роман ва қиссалари , шунингдек, ҳозирда жазо муддатини ўтаётган инсон ҳуқуқлари фаоли, шоир ва мустақил журналист Дилмурод Саййид ҳамда таниқли футбол шарҳловчиси ва диний-маърифий дастурлар муаллифи Хайрулло Ҳамидовнинг шеърлари киритилган.\n“Бу тоғлар – улуғ тоғлар” деб номланган биринчи китобга Мамадали Маҳмудовнинг совет даврида қисман эълон қилиниб, кейинроқ тақиқланган “Ўлмас қоялар” романи, шунингдек, “Туманли кунлар” қиссаси, марҳум Эмин Усмоннинг эса “Томир” қиссаси киритилган.\n“Туманли кунлар” ва “Томир” биринчи марта китоб ҳолида чоп этилмоқда.\nКитобга филология фанлари доктори Ботир Норбой сўзбоши ёзган.\n“Маҳкумлар қўшиғи” номли иккинчи, шеърий китобга эса Дилмурод Саййид ва Хайрулло Ҳамидовларнинг шеърлари жамланган.\nКитоб Австрияда яшаётган таниқли ўзбек шоири Ёдгор Обиднинг сўзбошиси остида чоп этилган.\nҲар икки китобдаги насрий ва ва шеърий асарларнинг аксари биринчи марта дунё юзини кўрмоқда.\nКитобга асарлари киритилган барча муаллифларга Ўзбекистонда норасмий тақиқ қўйилган.\nҲар икки китобнинг PDF версияларини яқинда интернетдан ўқиш мумкин бўлади.\nЎзбек адибларининг китоблари Англия PEN клубининг “Қамоқдаги адиблар” дастури тавсияси билан “Сорос жамғармаси”нинг молиявий кўмагида чоп этилган.\nЛойиҳа раҳбари-Паҳлавон Содиқ, муҳаррир-Абдулкарим Баҳриддин.\nКитоб нусхасини олмоқчи бўлсангиз, қуйидаги электрон манзилга мурожаат қилинг: uzbekwriters@gmail.com


07:28 / 18.08.2018 73519\nЎзбекистон халқ шоираси Ҳалима Худойбердиева вафот этди. Бу ҳақда Kun.uz манбалари хабар берди.\nКўрдим қишлоқ, гўзал шаҳарлар кўрдим,\nОҳорлари кетиб борар, билмаслар.\nЖамалаксоч пари-пайкарлар кўрдим,\nБаҳорлари кетиб борар, билмаслар.\nТугмак бўлса етмас белбоғ учлари,\nДунё молин маҳкам тишлар тишлари,\nБоғларининг ширинзабон қушлари –\nОлқорлари кетиб борар, билмаслар.\nОтлари-я, қорабайир отлари\nГижинглайди, деб ўйласам, додлади.\nЁли бўрон бўлганлигин ёдлади –\nШунқорлари кетиб борар билмаслар.\nКузатиб бу дунёнинг ўр-қирини,\nБилмай қолдим келмак, кетмак сирини.\nЁлғон ёрлар ялашиб бир-бирини,\nЧин ёрлари кетиб борар, билмаслар.\nKun.uz таҳририяти марҳуманинг оила аъзоларига ва яқинларига чуқур ҳамдардлик изҳор этади.


"Чарли Чаплинни эслаб"\n18 май 2021, Тошкент вақти: 20:26\nапрел 16, 2009\nАжабтовур шляпаси, қўнғизмўйлови ва мудом қўлидан тушмайдиган трости билан хотирамизга муҳрланган "кичкина катта одам" - Чарли Чаплин ўзбекларнинг ҳам неча авлодини ҳайратлантира билган.\nАҚШ киноакадемияси тарафидан барча даврларнинг энг буюк киночиси дея эътироф этилган Чарли Чаплин таваллудига 120 йил тўлди.\nУ кино кўнгил очиш воситаси эмас¸ балки инсон кечинмаларини¸ дард ва армонларини ҳикоя қиладиган санъат эканини исбот қила олган ижодкор сифатида тарихга кирди.\nЧаплин яратган Тиллининг узилган севги ҳикояси (1914)¸ Олтин васвасаси (1925)¸ Катта шаҳар чироқлари (1931)¸ Денгиз соҳилидаги аëл (1926)¸ Диктатор (1940) фильмлари жаҳон кино хазинасининг дурдоналари ҳисобланади.\n1977 йилда Чарли Чаплин оламдан ўтганида ўзбек шоири Омон Матжон қайғуриб бир шеър ëзган эди.\nЧарли Чаплин туғилганига 120 йил тўлган куни Омон Матжон билан суҳбатлашдик.\nОмон Матжон: Бу кишининг кинолардаги образлари бизни жуда ҳам ҳайратга солган. Унинг атрофдаги нарсаларга ўзича муносабати¸ ўзича ëндашуви¸ “Бунга тегмаса бўлардию¸ буни қилмаса бўлардию” деб бизнинг кўнглимизга ҳайрат солганда. Унинг ўзгача ҳаракатлари¸ воқеликни имо-ишора билан сўзсиз ифода қилиши бор эди.\nШунинг учун ўша пайтда мен “Чарли Чаплинни эслаб” деган бир шеър ëзганман. Бу шеърни буюк рус шоири Евгений Евтушенко рус тилига таржима қилган. Собиқ совет даврида жуда кўп катта учрашувларда ўқиб берган. Мен бундан чексиз фахрланганман. Чунки унинг улуғ шоир томонидан таржима қилиниб¸ кўпчиликка ëқиб қолганини сезади-да одам.\nЧарли Чаплинни эслаб\nЧарли Чаплин ўлди¸ хаëл экрани¸\nБехос қора тортди¸ мусиқа тинди¸\nҚарз берилган нурни олиб кетдилар¸\nТунлари Чаплинсиз яшаймиз энди.\nЧарли Чаплин ўлди¸ хабар келган он¸\nТеграмизга боқдик хавотир олиб¸\nКатта¸ жиддий зотлар кўп-ку олишсак¸\nБиз ҳам чиқармизми Чарлидай ғолиб?\nДўстлар¸ талаш-тортиш дунë бу дунë¸\nДавра тарқашидир¸ гулхан совуши.\nКимга шляпаси тегаркан унинг¸\nҲассаси кимгаю¸ кимга ковуши.\nҲали мусибатнинг заҳми битмасдан¸\nМўмиëдек қотиб ëтганда бағир¸\nЧарлининг жасади йўқолди деган¸\nХунук гап қалбларга урилди оғир.\nТажовуз асри бу авжига минган¸\nЎзгалар ерини талаб тортишлар¸\nКатталар, кичиклар қонини сўриб¸\nЎлганни тепишлар¸ мозор очишлар.\nЛекин бошқа гап ҳам бордир¸ мажозда¸\nЧарлилар қабрга сиғиши маҳол¸\nЭсланг ўзимизнинг Насриддинни сиз -\nЎн битта қабри бор¸ умри ҳам фол.\nХушчақчақ дўстгинам, бўғилма гоҳи¸\nГоҳи қатна дардлар ичида, дарддан\nҲай-ҳайлаб¸ кўз қисиб етиб келарлар¸\nЧарли Чаплин Ғарбдан¸ Насриддин Шарқдан.\nБир вақт болаларни алдаб Насриддин¸\nЎзи ҳам чопгандек ишониб чиндан¸\nБугун мен Чарлини тирик дейману¸\nЗора шундай бўлса¸ дейман ичимда.\nОзодлик: Бу кичкина одамнинг катта дардларини акс эттирган катта санъаткор. Аммо ўзи кичкинагина одам бўлган. Бўй-баст маъносида сиз ҳам¸ биз ҳам кичкина одаммиз. Шу маънода Чарли Чаплинни ўзингизга яқин кўрасизми?\nОмон Матжон: Дунëда ҳар бир одамнинг хулқи¸ табиати¸ мижози ўзига мос қилиб берилган. Мен буни айтаëтганим менинг кўнглим¸ хаëлотимни санъатнинг улуғ намоëндалари қизиқтиради. Уларга эҳтиром кўрсатаман. Ҳатто бир хил пайтлари хушқилиқлари ëқиб¸ ўхшагинг келади¸ ўхшатгинг келади. Яхшилигини олгинг келади. Балки бутун катта санъатнинг мағзи шундан иборатдир. Руҳиятимиз шундан бойийди. Бундан ташқари, билимимиз мундарижаси тўлишади, ошади.


Адлия вазири: «Туҳмат ва ҳақоратда айбланиб,...\n14.12.2018 15:55 0 2150\nТошкентдаги «Wyndham Tashkent» меҳмонхонасида Ўзбекистон Республикаси Адлия вазирлиги томонидан ташкил этилган «Ислоҳотлар даврида оммавий ахборот воситалари: ахборот трансформацияси ва касб этикаси муаммолари» мавзусида семинар-тренинг бўлиб ўтди.\nУнда сўзга чиққан Адлия вазири Русланбек Давлетов журналистлар, блогерлар ва айрим нашрлар томонидан инсон шаънини ҳурмат қилиш масаласига етарли даражада эътибор қаратилмаётгани ва айбсизлик презумпцияси масаласига тўхталиб ўтди. Вазир барча ОАВ вакиллари ва блогерларни тасдиқланган, аниқ маълумотни тарқатишга чақириб, жорий йилнинг биринчи ярмида 41 минг 841 фуқаро туҳмат ва ҳақоратда айбланиб, жавобгарликка тортилганини таъкидлаб ўтди.\nМазкур рақам 2017 йилда 37 минг 805 тани ташкил этган.\nУшбу тадбирда, шунингдек журналистларга вазирлик томонидан тайёрланган «Ислоҳотлар даврида омммавий ахборот воситалари: ахборот трансфорамцияси ва касб этикаси муаммолари» қўлланмаси ва видеоролик тақдим этилди. Мазкур қўлланмада журналист этикаси, фейк маълумотлар, журналист хатоси, унинг воқеаларни ёритишда қонун-қоидаларга риоя этиш масаласи ва ҳоказолар ўрин олган.\nсеминар-тренинг адлия вазири\nЖамият 27/04, 15:35\nЖамият 27/02, 14:38


ХХР АҚШнинг шарқий Осиёга ҳарбий кемаларини юбориш режасига изоҳ берди\n16:07 / 15.06.2016\nАмерика кемаларининг шарқий Осиё соҳилларига қўшимча ташланиши минтақа барқарорлиги ва тинчлигига раҳна соладиган бўлса, Хитой бунга қарши чиқади, деган ХХР ТИВ расмий вакили Лу Кан.\nБундан аввал, Рейтер агентлиги ўз манбасига таянган ҳолда, АҚШ Шарқий Осиё соҳилларига турли вазифаларни бажариши учун қўшимча кучларни юбормоқчи экани хусусида хабар қилган, аммо уларнинг тафсилотлари ва муддатига ойдинлик киритмаганди.\n"АҚШ америкалик солиқ тўловчиларнинг пулларини қандай сарфлашни ўзи ҳал қилади. Бироқ бу ҳарақатлар минтақа тинчлиги ва барқарорлигига раҳна солгудек бўлса, биз қарши чиқамиз", — деб баёнот берган Лу Кан АҚШ режаларига фикр билдирар экан.\nАҚШ расмий Пекинни Жанубий-Хитой денгизини ҳарбийлаштиришда айблаб келади. Аммо Хитой ҳукумати бу айбловларни асоссиз, деб атайди. Шу билан бирга, расмий Вашингтон ушбу денгиздаги зиддиятли ҳудудларни Хитойга қарашли, деб ҳисобламайди, шу боис "халқаро ҳуқуқ доирасида дунёнинг ҳар қандай нуқтасида учиш, сузиш ва ҳаракат қилиш эркинлигига эга эканини таъкидлайди".


Гострбойнинг Ўзбекистонга сафари\nҲозирда Москвада тирикчилик қилаётган мухлисимизнинг ёзиш усули, баъзи сўзлар талаффузини ўзгартирмасдан эътиборингизга ҳавола қиляпмиз.\nБугунги замонда ҳар бир одам ўзича сиёсатчи (сиёсатни ўзича талқин этади).\nДавр талаби, нон ва нон маҳсулотлари нархи одатдагидак ошса, уни тўғри тушуниш лозим, демак нонни камроқ ейиш керак бўлади.\nЁшлигимизда уйимизни олдидаги чойхонанинг пештоқига "Нонни катта тишласанг ҳам, гапни катта гапирма" деган мақолани ҳижжалаб ўқирдик.\nЎрис даврида чойхона деворига мустаҳкам жойлаштирилганидан у ёзувни кўчириб олиш қадимий чойхона бузулиши билан баробар бўлганми, ёзувдаги "НОН" ни "ТОШ" сўзига ўзгартиришибди, ҳамма ҳайрон, ман ҳам ҳайрон.\nЧойхоначи Сотиволди ака чойхонага кирганда нонни ҳам камроқ, гапни ҳам эҳтиёт бўлиб гапир демоқчими, ё қўли юпқалигидан олиб ташламаганми, билмадим. Сўрасанг сиёсатга аралашиб, қамалиб кетишинг мумкин. Балким ЭССЭНБЫШниклар буюртиргандур, худо билади тағин.\nБизлар ҳам Расий чангларини ютиб, қайтган бўлсакда, қайтишдан олдин харит этган камзилимизни кийиб, худди куротда дам олиб келганлар каби ғоз юриш одат.\nАммо ўргатилган канарейка каби сиёсатдан Расийдаги ишхонамизда деярли ҳар кун сайрасакда, нон ошармуш, ёқилғи ошармуш деган хабарга жавобан Ўзбекистонда пайтимиз "яхшиликга, яхшиликга" дейишни биламиз.\nЧункий Расийда сиёсат тўғрисида гапирган гапларимни агар Ўзбекистонда гапирсам қиёматгача ҳибс этсалар керагов.\nШунинг учун бозорга тушуб, емак-киймак харид этганда, одатий бўйича нархни тушуриш учун совдолашга ҳам ортиқча гапиришдан қўрқиб, савдогарни қўйган баҳосига олиб кетишни маъқул кўраман.\nЧункий "нима учун қиммат" сўзи тўғри ҳукуматга тегишлида.\nОилавий ички шароитда ҳам анча мунча ўзгаришларни кузатиб қайтдим.\nМачитларда баъзан мажбуран юртбошини дуо этиш учун қўл кўтаришларини тушунса бўлади. Чункий дуога қўл кўтармасангиз қамалиб ёки мусулмон бўлмаганингиз даъво этилиб масжиддан сазойи этилишингиз мумкин.\nАммо ўз уйимда ойнайи жаҳондан ИАКни кўрсатганда, икки йил аввал телевизорга қараб онаси қолмай, авлоди қолмай сўккан отам унга соғлик тилаётганига ажабланиб термилдим.\nОтам захартанги бўлганидай тез туриб, чорбоғ чиқдида, мени чақирди. Мен вазиятни тушунолмай халак эдим, тез туриб чорбоға бориб, отамга юзландим.\nОтам кўзларини катта очиб, ҳансираган паст товушда “уйда ҳар-хил гапни гапирма, ҳар бир хонадон уйи деворларига эшитиш мосламаси қўйилган бўлиши мумкин” деб уқтирди.\nМен бир мунча муз қотиб қолдим. Бир ойлик татилимни ҳали бир ҳафтаси ўтганига қарамай, эртаси куни саҳарлаб Расийга қайтишга чипта харид этдим.\nОтам билан хайрлашув чоғимда қулоғига “уй деворларидаги эшитиш мосламалари олиб ташладиган пайт келганида қайтишим”ни айтиб, маҳкам қучоқлаб хайрлашдим.\nСотиволди аканинг жияни Гострбой.\nМосква. 2011 йил 4 декабр.


Уликов Абдурашид Абдурахимович - ООО «MOVIY OMAD FAYZ» - 100 успешных топ-менеджеров Узбекистана - Ташкент, Узбекистан\nУликов Абдурашид Абдурахимович\n«Яхши ният, соф виждон – омадга йўлловчи олий неъмат»\n09 сентябр 1979 йилда таваллуд топган.\nОилали, ўғил ва тўртта қизни вояга етказмоқда.\nБизнесга одим: 2010 йил - маҳсулотнинг даст-лабки чиқарилиши, 2013 йил - маҳсулот савдога қўйилди.\nУз ишим - бизнесимни яратиш орзу ва мақсади доимо мени олға етаклади, аммо мен ҳаётини далада меҳнат қилиб кечирган содда, хокисор инсонлар фарзанди бўлганим учун, бу ҳақда жиддий ўйлашга имконим бўлмаган. Тасодиф мени бу йўлга жадаллатди. Кунлардан бир кун биз - оддий ишчилар гуруҳи Тошкентнинг Италиядан келтирилган қурилиш материаллари билан савдо юритувчи жуда яхши дўконга кирдик. Дўкон маслаҳатчилари истиқболли мижозлар билан ўта банд бўлганларидан бизга эътибор ҳам қилмадилар. Бу кўнглимга оғир ботди. Шунда илк бор ўйлаб қолдим: шуларга ўхшаш маҳсулотларни ўз юртимизда ишлаб чиқарсак бўлмасмикан?\nБОЗОРНИ ЎРГАНДИК: бизда чет элдан келтирилган жаҳон миқёсидаги ишлаб чиқарувчилар маҳсулотлари кенг тарқалган. Дастлабки қадамга ярим йил керак бўлди: аввал ўз кучимизни синаб кўрдик, тест намуналарини чиқардик, юқори сифат даражасини қўлга киритишга кўп уриндик, ўз устимизда ишлаш ҳамда маҳсулотни мукаммаллаштиришда тинмай изланишлар олиб бордик. Бу, албатта, осон бўлмади. Ишнинг натижаси дарров яхши чиқмади, аммо синовлар, тузатилган хатолар оқибатида аъло якунларни қўлга киритдик. Энди иш жараёнини таг - тубидан аниқ биламан, чунки нозик томонларини ҳис этиб, жараённи ўзлаштириб ишни ибтидосидан бошладим. Илк бор маҳсулотимни яхши баҳолаб, харид қилган мижозимни ҳалигача унутмайман...\nАста - секин буюртмалар тушиб, талаб ҳам ўса бошлади, ишларимиз юришиб кетди: бугунги кунда барча қурилиш материаллари савдо шахобчаларида маҳсулотимиз талабга сазовор бўлмоқда, ўзимизнинг фирма дўконимиз ва омборимиз бор. Тошкентда корхонанинг тараққий этиш стратегияси билан шуғулланувчи офис қуряпмиз, ишлаб чиқариш жараёни эса Ватанимизда ишловчилар учун яхши йўлга қўйилган.\nИШЧИЛАРИМГА ЎЗИМ ИШ ЎРГАТАМАН, зарурат бўлса, дарҳол махсус иш кийимларини кийиб, улар билан сидқидилдан бирга ишлайман. Ишлаб чиқаришдаги ишларни укам бошқаради, мен эса савдони бошқараман, тартибга соламан, мижозлар топаман. Бунинг устига мен маркетолог, мол сотиш бўлими ходими, технолог, ҳам устозман. Ҳозир бу лавозимларга малакали мутахассисларни олиш имконияти туғилди, бизнес эндигина оёққа тураётган пайтларда ҳаммасини ўзим эплашимга тўғри келганди.\nБИЗ МАҲСУЛОТИМИЗГА ЎН ЙИЛ МУДДАТГА КАФОЛАТ БЕРАМИЗ. Бу муддатни ҳисоблаб чиқиш учун синовлар, тестларни йилнинг тўлиқ даврлари - қиш, баҳор, ёз, куз фасллари давомида ўтказдик, натижаларни таҳлил қилдик, танқидий ёндашдик, муайян муддатга мўлжал қилдик, эндиликда бўлса, кафолат муддатига шубҳаланмай кафолат бера оламиз.\nМЕНГА ТИНЧЛИК БЕРМАЙДИГАН ФИКР: мен билан ёнма - ён, кўчам, шаҳримда истиқомат қи-лаётган инсонларни иш билан таъминлаш бўлди. Ҳозир бизда фақат бештагина иш жойи мавжуд, аммо биз қўшимча керакли штатлар яратишга аллақачон шай турибмиз. Инсон фаровон ҳаёт кечириши ҳамда оиласини етарлича таъминлаши учун қанча пул кераклигини яхши биламан, англаб етганман. Шулардан келиб чиққан ҳолда иш ҳаққини шундай белгилаш керакки, уни олган ишчи оиласи ҳаражатларини қоплаб, рафиқаси, болалари, ота - онасини кераклича таъминлай олсин. Бундай ёндашиш хатто иш жойлар сони жуда кўпайиб кетса ҳамки, доим ҳукм суради, деган фикрдаман. Ватандошларим юртимиз ва яқинларидан узоқда эмас, балки келажаги буюк Ўзбекистонимизда ишлашларини ҳамиша орзу қиламан. Мен билан ишлаётганлар мўл - кўлчиликда яшаётганларини билиб, бунда менинг ҳам ҳиссам борлигидан кўнглим хотиржам бўлади.\nМЕН ЭНДИ ХАЙРЛИ ЙЎЛ БОШИДАМАН, тинимсиз ўрганаман, хали келгусида қилинадиган ишлар кўп, қанча ўзлаштириладиган нарсалар бор. Ишлаб чиқариш даражасини юқори поғоналарга кўтариш мақсади билан тажрибаларда, иш жараёнида кенгроқ билим оляпман, ўрганаяпман. Интернетдаги махсус сервислардан маълумотларни йиғаман, сўнгра синаб кўраман ҳамда назарияни амалда мустаҳкамлайман. Яқин кунларда малакани ошириш мақсадида Ўзбекистон савдо - саноат палатасининг тадбиркорларга тақдим этадиган гранти бўйича чет элга бориб ўқиб келишни режалаштиряпман. Европа завод ва фабрикаларида маслаҳат ва тавсиялар олиш, бутун ишлаб чиқариш жараёнини ўз кўзларингиз билан кўриш - бебаҳо тажрибадир.\nКЕЛАЖАККА УЛКАН РЕЖАЛАР ТУЗЯПМАН, агар улардан ярмини амалга оширолсам, айни муддао бўларди. Айтадиларку: «Яхши ният - ярим давлат»,- деб. Ниятим бундай: қурилиш коллежлари ва институт талабаларини йиғиб, уларни материаллар билан таъминлаб, иш шароитини яратиб, маҳсулотимиз билан таништирилса, уни қандай ишлатилишини яққол кўрсатилса. Конкурс эълон қилиниб, қандайдир инновацион усул ёки ноёб қурилиш технологиси яратган талабага 10 000 000 сўм миқдорида мукофот тақдим қилинса.\nАСЛ ОРЗУИМ - ишлаб чиқаришни кенгайтириш, янги иш жойлари яратиш, ўз ватандошларимни кенг кўламда иш билан таъминлашдир.\nКорхона 2012 йил ташкил топган бўлиб, «Moviy» бренди остида қурилиш материалларини ишлаб чиқариш ва сотиш билан шуғулланади.\nМаҳсулот ассортименти: шпатлевка, турли кўринишдаги қурилиш эмульсияси, грунтовкалар, акрилли лок, беш хил травертин ва бошқалар.\nНиятимиз - мижозларга ҳалол ва сифатли хизмат кўрсатиш!\n151903, г. Бувайда, ул. Дехканабад, 5\n(+998) 90 3243311, 73 5295831, (+998) 94 6250419, (+998) 97 2150419


Манзилингиз:Муслимаат»Илм ва амал»Рўза»Шаъбон ойи\nBy Muslimaat on\t Aprel 28, 2017 Рўза\nҲижрий-қамарий тақвимнинг саккизинчи ойи Шаъбон ойидир. Бу ой ҳам ниҳоятда фазилатли ойлардан ҳисобланади. Буни қуйидаги ривоятдан ҳам билишимиз мумкин.\n«Пайғамбаримиз соллаллоҳу алайҳи васалламни кечалардан бирида йўқотиб қўйдим. Сўнг у кишини излаб чиқдим. Қарасам, у Зот Бақийъда бошларини осмонга кўтариб турган эканлар:\n«Албатта, Аллоҳ Шаъбоннинг ярмидаги кечада дунё осмонига тушади ва Калбнинг қўйлари жуни ададидан кўпроқни мағфират қилади», дедилар.\n«Бақийъ» – Мадинаи мунавварадаги машҳур қабристоннинг номи. Барча Мадинада вафот этган саҳобалар шу қабристонга дафн этилганлар. Зотан, Мадинаи мунавварада бошқа қабристон йўқ ҳам.\n«Калб» – машҳур араб қабиласи бўлиб, тўлиқ номи Бани Калб. Ўша вақтда Бани Калб энг қўйи кўп қабила бўлган. Пайғамбаримиз соллаллоҳу алайҳи васаллам Шаъбон ойи ярмида Аллоҳ таоло жуда кўп гуноҳларни мағфират қилишини ифодали қилиб айтишда ўша кўп қўйли қабила чорваларининг жун толалари сонини эсга олганлар.\nЎйлаб кўрадиган бўлсак, бир дона қўйнинг жун толалари қанча бўлишини санашнинг ўзи қийин. Араб қабилалари ичида энг кўп қўйли қабиланинг қўйлари жун толаси қанча бўлишини тасаввур қилиб кўравериш керак. Бунинг ҳаммаси, ўша кеча жуда ҳам фазилатли эканига далолат қилади.\n3. Оиша онамизда хотинлик қизғанишлари борлиги. Пайғамбаримизни баъзи хотинлари олдига кетган бўлсалар керак, деб ортларидан излаб чиқишлари шуни кўрсатади. Бу эса айб эмас, балки табиий бир ҳол. Балки меъёрида бўлса, аёл кишининг зийнати ҳам.\nУшбу ойда рўза тутишлик ҳам ниҳоятда савобли амал ҳисобланиб, Расулуллоҳ соллаллоҳу алайҳи васаллам бу ойда кўп рўза тутганликлари ривоят қилинади.\nОиша розияллоҳу анҳудан Расулуллоҳ соллаллоҳу алайҳи васаллам рўзалари ҳақида сўрадим. У онамиз: «Расулуллоҳ соллаллоҳу алайҳи васаллам рўза тутардилар, биз у Зот фақат рўза тутмоқдалар», деб айтар эдик. Оғиз очиб юрардилар, биз у Зот фақат оғиз очиб юрадилар», дер эдик. Шаъбон ойидан кўра кўпроқ рўза тутганларини ҳеч кўрмадим. Шаъбон ойини (деярлик) барчасида фақат озгина қолдириб тутардилар».\nҚуйидаги ҳадис эса бу ойда камида икки кун рўза тутиш кераклигини кўрсатади:\n«Пайғамбар соллаллоҳу алайҳи васаллам бир кишига: «Бу ойнинг ўртасидан бирор нарса тутдингми?», дедилар.\nҲалиги киши: «Йўқ», деди.\nУ Зот соллаллоҳу алайҳи васаллам: «Ундоқ бўлса, қачонки Рамазондан оғзинг очиқ бўлганда унинг ўрнига икки кун рўза тут», дедилар.\n«Шаъбон ўртасидан рўза тутдингми?» – деганлар.\nУ киши, йўқ, деганидан кейин: «Ундоқ бўлса, оғзинг очиқ бўлганида зиммангдаги ўрнига икки кун рўза тут», деганлар.\nШаъбон ойида кўпроқ рўза тутишга ҳаракат қилсак, Шаъбондан кейин Рамазон келгач, қийналмай фарз рўзани тутаверамиз, иншааллоҳ. Асосийси, озми-кўпми ҳаракат қилайлик. Аллоҳим, Шаъбонни хайрли ўтказиб, Рамазонга саломат етиб, Аллоҳнинг ризолиги талабида бардавом бўлишимизни насиб айласин!


Шоул ҳали ҳам Исо Масиҳнинг шогирдларига қарши қатлу қирғин таҳдидлари билан нафас олиб юрар эди. У олий руҳонийнинг ҳузурига бориб,\nДамашқ шаҳридаги яҳудий ибодатхоналари учун мактублар сўради. Бу таълимотнинг изидан бораётган кимсани топса, у эркак ёки хотин бўлишидан қатъи назар, кишанлаб Қуддусга келтирмоқ ниятида эди.\nЙўли Дамашққа яқинлашганда, тўсатдан осмондан тушган нур унинг атрофини ярқиратиб юборди.\nУ ерга йиқилган заҳоти:- Шоул, Шоул! Нега Мени қувғин қиляпсан? – деган овозни эшитди.\nШоул:- Ё Раббий, Сен кимсан? – деди.- Мен сен қувғин қилаётган Исоман. Нишга қарши тепишинг қийин, – деди У.\nШоул ваҳималаниб, титроқ билан:- Ё Раббий, нима қилишимни буюрасан? – деди. Исо унга:- Қани, ўрнингдан туриб шаҳарга кир, унда нима қилишинг кераклиги сенга айтилади, – деди.\nШоулнинг ҳамроҳлари овозни эшитиб, лекин ҳеч кимни кўрмасдан, қотиб қолгандилар.\nШоул ердан туриб кўзларини очганда, ҳеч нарса кўринмас эди. Уни қўлидан тутиб, Дамашқ шаҳрига келтирдилар.\nУч кунгача кўзлари кўрмай қолди, на еди ва на ичди.\nДамашқ шаҳрида Ҳанания деган Исонинг шогирди бор эди. Раббимиз Исо ваҳийда унга кўриниб:- Эй Ҳанания! – деди.- Лаббай, Раббим! – деди у.\nРаб унга деди:- Ўрнингдан тур ва Тўғри деган кўчага бориб, Яҳудонинг уйидаги Тарс шаҳарлик Шоул исмли одамни сўрагин. Шу маҳалда у ибодат қиляпти.\nВаҳийда Ҳанания исмли бир одам унинг ёнига келганини ва кўзлари очилиши учун қўлларини унинг бошига қўйганини кўрди.\nҲанания жавоб берди:- Ё Раббий, бу одам Қуддусда Сенинг азизларингга қанча ёмонлик қилгани ҳақида кўп одамлардан эшитдим.\nБу ерда ҳам Сенинг исмингни айтганларнинг ҳаммасини тутқунга солиш учун олий руҳонийлардан ижозат олибди-ку, – деди.\nРаббимиз Исо унга шундай деди:- Сен боравер, мана бу одам Менинг исмимни турли халқлар, подшоҳлар ва Исроил ўғиллари олдида улуғлаш учун танланган қуролимдир.\nМенинг исмим учун у қанчалар азоб чекиши керак эканини Ўзим унга кўрсатаман.\nҲанания бориб ўша уйга кирди. Шоулнинг бошига қўлларини қўйиб:- Биродарим Шоул! Келаётган йўлингда сенга кўринган Раббимиз Исо, кўзларинг яна кўриши ва Муқаддас Руҳга тўлишинг учун мени юборди, – деди.\nЎша заҳоти Шоулнинг кўзларидан парда тушгандай бўлиб, кўра бошлади. Ўрнидан турибоқ, сувга чўмиб имон келтирди. Сўнг овқат еб, қувватга кирди.\nШоул бир неча кун Дамашқдаги Исо шогирдлари билан бирга бўлди.\nУ дарҳол Исо Худонинг Ўғли экани ҳақида яҳудий ибодатхоналарида тарғибот қила бошлади.\nЭшитганлар эса ҳайратда қолиб: “Қуддусда бу исмни айтганларни қириб ташлаган, кишанлаб олий руҳонийларга олиб бориш учун бу ерга келган унинг ўзи эмасми?” – деб айтишарди.\nШоул эса тобора нуфузини ошириб борарди. Исонинг Масиҳлигига доир ишонарли далилларни олға суриб, Дамашқда турган яҳудийларни довдиратиб қўярди.\nОрадан неча кунлар ўтиб, ниҳоят яҳудийлар сўз бириктириб, Шоулни ўлдиришга қарор қилишди.\nУни ўлдириш учун кечаю кундуз шаҳар дарвозалари олдида пойлаб туришар эди. Лекин уларнинг қасди Шоулга аён бўлди.\nКечаси шогирдлар уни саватга солиб, девордан тушириб юборишди.\nШоул Қуддус шаҳрига етиб боргач, у ердаги Исо шогирдларига қўшилиб, иноқлашишга уринди. Лекин унинг Исо шогирди бўлганига ҳеч ким ишонмай, ундан қўрқишарди.\nЎшанда Барнабо Шоулни ҳаворийларнинг ҳузурига бошлаб келди ва унинг йўлда Исони қандай кўриб, Исо унга нима деб сўзлаганини, Дамашқда Исонинг номи билан қандай довюраклик билан ваъз айтганини уларга айтиб берди.\nБундан кейин Шоул энди улар билан бирга юрадиган бўлиб, Қуддусда Раббимиз Исонинг номи билан қўрқмасдан тарғибот қиларди.\nЮнон тилида сўзлашувчи яҳудийлар билан ҳам суҳбатлашиб баҳслашарди. Улар эса Шоулни ўлдириш пайига тушдилар.\nИмонли биродарлари буни эшитгач, Шоулни Кесариягача кузатиб, Тарсга жўнатишди.\nШундай қилиб, Яҳудия, Жалила ва Самария юртлари бўйлаб имонлилар жамоати тинчликка эришди. Жамоат Худодан қўрқиб тобора ривож топар, Муқаддас Руҳдан жасурланиб, сон жиҳатдан кўпайиб борарди.\nБу орада Бутрус ҳамма жойларни айланиб чиқиб, Лўд шаҳрида турган имонлиларнинг олдига ҳам борди.\nУ ерда саккиз йилдан бери тўшагидан турмаган Еней исмли бир шол одамни кўрди.\nБутрус унга:- Еней, Исо Масиҳ сенга шифо беряпти. Ўрнингдан тур, кўрпа-тўшагингни йиғиб қўй! – деди.Еней ўша заҳоти ўрнидан туриб кетди.\nЛўд шаҳри ва Шарон даласида яшаганларнинг ҳаммаси у кишининг ҳолини кўрди-да, Исони Раббимиз деб тан олиб, имон келтирдилар.\nЯффада Исонинг шогирди бўлган Тавита исмли бир аёл бор эди. Бу отнинг таржимаси “оҳу” демакдир. Бу аёл ихлосмандлик билан хайрли ишларга берилиб, кўп садақа қилар эди.\nХудди ўша кунларда у касалланиб ўлди. Уни ювиб, болохонага қўйишди.\nЛўд шаҳри Яффага яқин бўлгани учун, Бутруснинг у ерда эканини эшитиб қолган шогирдлар унинг ҳузурига икки кишини юбориб: “Тезда бизнинг олдимизга келгин!” – деб илтимос қилишди.\nБутрус ўрнидан қўзғалиб, улар билан бирга кетди. Уйга етиб келгач, уни болохонага олиб киришди. Бутун бевалар унинг ёнига тўпланиб, дод-фарёд қилар, Оҳунинг тириклигида тиккан кўйлак ва жомаларини кўрсатишарди.\nБутрус эса ҳаммани ташқарига чиқазгандан кейин, тиз чўкиб ибодат қилди ва жасадга қараб:- Тавита, ўрнингдан тур! – деди.Шунда аёл кўзларини очди-да, Бутрусни кўриб, ростланиб ўтирди.\nБутрус қўлини узатиб, уни турғизиб қўйди. Сўнг имонлилар билан бева аёлларни чақириб, тирик ҳолдаги аёлни уларга топширди.\nБу ҳодиса бутун Яффага маълум бўлди ва кўп одамлар имон келтириб, Исони Раббим деб тан олдилар.\nБутрус анча вақт Яффада Симун исмли бир кўнчининг уйида турди.


Нодира Қодированинг Анқарадаги сирли ўлими Туркияда яна эсга олинди | ДУНЁ ЎЗБЕКЛАРИ | Mobile Version\n2019 йил 23 сентябрда Туркиянинг Адолат ва тараққиёт партияси депутати Ширин Уналнинг Анқарадаги уйида вафот этган Нодира Қодирова иши ва прокуратуранинг гумонланувчини судга тортмаслик тўғрисидаги қарори 24 июль куни Уналнинг Авлиё София масжидидаги намоздан сўнг қолдирган твити туфайли яна кун тартибига чиқди.\nАвлиё Софияни янгидан масжид сифатида очилиши доирасида бўлиб ўтган Жума намозида қатнашган Унал масжиднинг таклиф қилинган меҳмонларгина кириши мумкин бўлган ички қисмида тушган фотосуратини илова қилган ҳолда «Авлиё София масжидидамиз. Буни насиб айлаган Аллоҳга шукрлар бўлсин. Раис (Эрдўғон) бошчилигидаги меҳнати синган барчадан Аллоҳ рози бўлсин. #Juma муборак бўлсин», дея Twitter’да ёзув қолдирган.\nУналнинг бу твитига журналистлар, адвокатлар, инсон ҳуқуқи ҳимоячилари ва бошқа фойдаланувчилар #NadirayaNeOldu (Нодирага нима бўлди?) ҳештеги билан жавоблар ёзишди.\nУналнинг жума куни кечқурун ёзган ушбу твити остига ёзилган изоҳлар сони 20 мингдан ошди. 5 мингдан ортиқ киши эса мазкур ҳештег билан ретвит қилди. Натижада #NadirayaNeOldu ҳештеги Twitter’даги трендлардан бирига айланди.\nИжтимоий тармоқ фойдаланувчиларидан бири эса кескин руҳда «Қотилларнинг дуоси қабул бўлмайди», дея изоҳ қолдирган.\n«Ҳисоб бермагунча сўрашда давом этамиз! Нодира Қодирова Ширин Уналнинг уйида ўлик ҳолда топилди, барча шубҳаларга қарамай, самарали тергов ўтказиш ўрнига гумонланувчини жиноий жавобгарликка тортмаслик тўғрисида қарор қилинди. Жим бўлиб қолаётганимиз йўқ, адолатнинг этагини қўйиб юбормаймиз!», — деган бошқа бир фойдаланувчи.\n«Авлиё София муҳожир бир аёл-ишчининг депутатнинг уйида тағин айнан ўша депутатнинг қуролидан ўқ узилиши натижасида ўлим топганини ҳам пардалай оладими?», — дея савол қўйилган яна бир твитда.\n«Масжидга борганинг билан қилган ишларингни яшира олмайсан. Аллоҳ билиб турибди», — деган бошқа бир фойдаланувчи.\n«Авлиё Софияда фақатгина мозаикалар эмас, жиноят ва гуноҳлар ҳам пардаланди», — деган яна бири.\nЭслатиб ўтамиз, 2019 йилнинг 23 сентябрь куни ўзбекистонлик 23 яшар қиз Нодира Қодирова Туркиянинг Анқара шаҳрида депутат Ширин Уналнинг уйида вафот этган эди. Президент Ражаб Тоййип Эрдўғоннинг «Адолат ва тараққиёт» партиясидан Миллат мажлиси депутатлигига сайланган Ширин Уналнинг уйида хизматчи бўлиб ишлаган Қодирова вафоти бўйича тергов ҳаракатлари 5 ойдан ортиқ вақт давом этган.\nВоқеа юз берган илк дақиқаларданоқ Ширин Унал ва унинг оиласи Нодира Қодирова ўз жонига қасд қилганини таъкидлаб келмоқда. Бу орада у марҳумни психлогик жиҳатдан носоғломга, шунингдек, тарбияси бузуққа чиқаришга уринди. Қодированинг оила аъзолари, жумладан, воқеа юз берган вақтда Анқарада бўлган акаси Муҳаммадали Қодиров эса синглиси ўз жонига қасд қилмагани, балки ўлдирилганини айтмоқда. Тергов хулосаларида қайд этилишича, Қодированинг ўлимида ишлатилган Баретта русумидаги қуролда бармоқ излари аниқланмаган.